Niwana: Menyingkap Disebalik Bayangan Nun

“Dan mengapa tidak ada (penduduk) suatu negeri pun yang beriman, lalu imannya itu bermanfaat kepadanya selain kaum Yunus? ketika mereka (kaum Yunus itu) beriman, Kami hilangkan dari mereka azab yang menghinakan dalam kehidupan dunia, dan Kami beri kesenangan kepada mereka sampai waktu tertentu”.

(Yunus: 98)

• “Dan (ingatlah kisah) Dzunnun (Yunus), ketika dia pergi dalam keadaan marah, lalu dia menyangka bahwa Kami tidak akan mempersempitnya (menyulitkannya), maka dia menyeru dalam keadaan sangat gelap bahawa: ‘Tidak ada Ilah (yang berhak diibadahi) selain Engkau. Mahasuci Engkau, sesungguhnya aku adalah termasuk orang-orang yang zalim. Maka Kami memperkenankan doanya dan menyelamatkannya daripada kedukaan. Dan demikianlah Kami selamatkan orang-orang yang beriman”.

(al-Anbiyaa’: 87 – 88)

• “Dan sungguh, Yunus benar-benar termasuk salah seorang rasul, (ingatlah) ketika dia lari, ke kapal yang penuh muatan. Kemudian dia ikut berundi, ternyata dia termasuk orang-orang yang kalah dalam undian. Maka dia ditelan oleh ikan besar dalam keadaan tercela. Maka sekiranya dia tidak termasuk orang yang banyak berzikir (bertasbih) kepada Allah, nescaya dia akan tetap tinggal di perut (ikan itu) sampai hari kebangkitan. Kemudian Kami lemparkan dia ke daratan yang tandus, sedang dia dalam keadaan sakit. Kemudian untuk dia, Kami tumbuhkan sebatang pohon dari jenis labu. Dan Kami utus dia kepada seratus ribu orang atau lebih. Sehingga mereka beriman, karena itu Kami anugerahkan kenikmatan hidup kepada mereka hingga waktu tertentu”.

(as-Saffat: 139 – 148)

• “Maka bersabarlah kamu (hai Muhammad) terhadap ketetapan Tuhanmu, dan janganlah kamu seperti (Yunus) orang yang berada di dalam (perut) ikan ketika dia berdoa, sedangkan dia dalam keadaan marah (kepada kaumnya). Kalau sekiranya dia tidak segera mendapat nikmat dari Tuhannya, benar-benar dia dicampakkan ke tanah tandus dalam keadaan tercela. Lalu Tuhannya memilihnya dan menjadikannya termasuk orang-orang yang soleh. Dan sesungguhnya orang-orang kafir itu benar-benar hampir menggelincirkan kamu dengan pandangan mereka, tatkala mereka mendengar Al-Quran dan mereka berkata, “Sesungguhnya dia (Muhammad) benar-benar orang yang gila.” Dan Al-Qur’an itu tidak lain hanyalah peringatan bagi seluruh umat”.

(al-Qalam: 48 – 52)

Berdasarkan dari surah al-Yunus ayat 98, surah an-Anbiya ayat 87 hingga 88, surah as-Saffat ayat 139 sehingga 148 dan surah al-Qalam ayat 48 hingga 52, dikisahkan sebuah peristiwa yang terjadi ke atas Nabi Yunus a.s. Pembaca disarankan untuk membuka Quran jika ingin melihat lebih jelas ayatNya di dalam bahasa Arab.

Apakah peristiwa itu?

Peristiwa bersejarah yang dimana baginda telah diutuskan oleh Allah swt pada umur 30 tahun untuk berdakwah ke sebuah masyarakat yang tinggal di Ninawa. Apabila baginda berada di sana, seruan dakwah baginda tidak disahut oleh masyarakat di sana termasuklah raja yang memimpin masyarakat tersebut. Status kerasulan Nabi Yunus a.s ditolak oleh penduduk Ninawa sehinggakan dakwah baginda hanya membuahkan hasil yang nihil. Mengapa masyarakat kota Ninawa menolak seruan Nabi Yunus a.s? Ia ada dua sebab, iaitu:

1. Ajaran yang dibawa oleh Nabi Yunus a.s untuk menyembah Allah swt adalah sebuah ajaran yang baharu walhal masyarakat disitu sangar berpegang teguh pada agama yang dibawa oleh leluhur mereka iaitu menyembah Dewi Ishtar.

2. Nabi Yunus a.s adalah dari Bani Israel dan berdakwah di sebuah tempat yang penduduknya majoriti berbangsa Assyria. Baginda langsung tidak mempunyai sebarang pertalian darah dengan bangsa Assyria. Sebab kedua ini menyulitkan ucapan dan seruan baginda diterima bulat-bulat oleh mereka.

Mengikut riwayat lain, hanya ada dua orang pemuda yang bersedia menjadi pengikutnya, iaitu Rubil dan Tanuh. Rubil adalah seorang yang alim dan bijaksana, sedangkan Tanuh merupakan seorang yang tenang dan sederhana.

Setelah seruannya diabaikan selama 33 tahun dan ditolak mentah-mentah oleh masyarakat Ninawa, baginda mendoakan supaya mereka ditimpa azab sepertimana azab yang turun kepada umat Sodom dan umat Tsamud.

Baginda seraya membawa diri keluar daripada wilayah Ninawa tanpa mendapatkan perizinan dari Allah swt. Baginda berjalan selama beberapa hari lamanya sehinggalah baginda tiba di sebuah kota pelabuhan. Sesampainya di sana, baginda terserempak dengan sebuah kapal yang kebetulan ingin belayar menyeberangi lautan. Nabi Yunus a.s mengambil peluang keemasan ini untuk menumpang kapal tersebut dan baginda mendapatkan perizinan dari ketua nakhoda kapal. Atas perilaku akhlak yang mulia dan permintaan yang sopan, maka nakhoda kapal tersebut memberi keizinan kepada baginda untuk menumpang kapalnya.

Maka, belayarlah kapal tersebut dengan tenangnya sehinggalah pada suatu ketika lautan terbabit dilanda oleh sebuah ribut taufan yang kuat. Kapal tersebut terombang-ambing dihempas ombak sehingga menyebabkan kapal hampir karam. Nakhoda kapal memerintahkan supaya anak-anak kapal dan para penumpangnya membuang segala barang yang tidak berguna ke dalam laut supaya kapal berkenaan tidak dibebani dengan muatan yang terlalu berat.

Tetapi hasilnya tidaklah terlalu memuaskan kerana muatan kapal tersebut masih lagi membebankan. Nakhoda kapal mengambil keputusan untuk melakukan cabutan undi kepada anak-anak kapal dan para penumpang. Undian dicabut sebanyak tiga kali dan ketiga-tiga cabutan itu jatuh kepada Nabi Yunus a.s. Tatkala kali ketiganya, barulah Nabi Yunus a.s berasakan ini merupakan sebuah hukuman dari Allah swt kerana meninggalkan dakwah di Ninawa tanpa perizinanNya. Baginda dengan redha, menerima keputusan terbabit dan serta-merta melompat ke dalam lautan yang bergelombang.

Tetapi, kesilapan Nabi Yunus a.s bukanlah kesilapan seperti manusia biasa. Allah swt telah menjaga hambaNya yang terpilih dengan sebaik mungkin mengikut qada dan qadar yang telah ditentukanNya. Baginda telah ditelan oleh seekor makhluk laut sejurus melompat ke dalam laut. Makhluk laut yang dikenali sebagai Nun tersebut menelan Nabi Yunus a.s di atas perintah Allah swt. Baginda yang menyedari dirinya berada di dalam perut Nun tersebut berasa bersyukur kerana masih diberikan kesempatan oleh Allah swt. Baginda menyesali dengan perbuatannya dan selama 40 hari berada di dalam perut makhluk laut tersebut, baginda tidak putus-putus berzikir dan memohon keampunan dari Allah swt. Akhirnya, setelah 40 hari dihukum, Allah swt menerima keampunan Nabi Yunus a.s.

Sementara itu, di negeri Ninawa, penduduk kota tersebut telah bertaubat dan memohon keampunan dari Allah swt. Doa dan rintihan keampunan mereka telah diterima Allah swt lantas mengakhiri azabNya. Penduduk Ninawa terselamat daripada menjadi kaum yang dihancurkan dari muka bumi. Setelah itu, penduduk Ninawa beserta rajanya mencari-cari kembali gerangan Nabi Yunus a.s. Pada waktu itu, mereka perlukan kembali manusia yang mampu memimpin mereka mentauhidkanNya. Hasil pencarian mereka hanyalah kosong semata-mata. Mereka menunggu dan terus menunggu kemunculan Nabi Yunus a.s. Waktu terus berjalan dan berjalan.

Setelah 40 hari berada di dalam perut Nun.

Nun tersebut memuntahkan kembali tubuh Nabi Yunus a.s ke atas daratan. Tubuh badan baginda menjadi lesu kerana selama 40 hari berada di dalam perut makhluk terbabit, baginda tidak menyentuh apa-apa makanan ataupun minuman. Sesampainya di daratan, Allah swt menumbuhkan sebuah tanaman menjalar berupa labu untuk dimakan oleh Nabi Yunus a.s.

Dan kisah perjalanan dakwah Nabi Yunus a.s diakhiri dengan kembalinya baginda kepada umat yang telah ditinggalkannya untuk memimpin mereka.

Daripada kisah ringkas dari al-Quran di atas, saya akan memecahkan peristiwa ini dalam beberapa tajuk kecil yang dibahagikan kepada tiga fasa, iaitu:

1. Bahagian pertama:

• Biografi ringkas Nabi Yunus a.s.
• Kota Nineveh.
• Pemimpin dan masyarakat kota Nineveh.

2. Bahagian kedua:

• Pelabuhan yang disinggahi oleh Nabi Yunus a.s sebelum menaiki kapal.
• Jenis kapal yang dinaiki oleh Nabi Yunus a.s.
• Jarak perjalanan yang ditempuhi kapal dari pelabuhan Jaffa ke Lautan Mediterranean.
• Lokasi Nabi Yunus a.s diturunkan oleh Nun.
• Jenis tumbuhan labu yang ditumbuhkan di tepian pantai.

3. Bahagian ketiga:

• Paus sperma dan jerung putih.
• Naga laut Ketos.

Dalam penulisan kali ini juga, saya akan menyelitkan beberapa fakta sejarah yang diambil daripada kajian para ilmuwan Islam dan Barat. Disadurkan dengan beberapa penelitian yang diambil daripada sumber kitab Perjanjian Lama. Semoga penulisan kali ini dimanfaatkan oleh kita dan menerimanya sebagai sebuah ilmu yakni permulaan untuk diri kita melangkah jauh dalam mengkaji dan mempelajari sejarah dari al-Quran.

YUNUS: UTUSAN ALLAH DI NEGERI ASING.

Yunus bin Matta binti Abumattai atau gelarannya adalah Dhul-Nun yang dikenalpasti hidup pada sekitar tahun 820 SM sehingga 750 SM merupakan seorang utusan Allah swt ke negeri Ninawa.

Dalam buku Zikir Cinta: Menggapai Kebahagiaan oleh Maman Imanulhaq Faqieh, Ibnu Hatim meriwayatkan bahawasanya Nabi Yunus a.s hidup pada zaman raja-raja bangsa Assyria yang berjuang bertahun-tahun untuk mengajak kaumnya beriman kepada Allah dan meninggalkan segala bentuk kemungkaran dan maksiat.

Biografi tambahan Nabi Yunus a.s dari sumber Quran dan Prophet Jonah dari sumber Perjanjian Lama, iaitu:

a. Quran.

Yunus adalah bangsa Yahudi dari susur galur keturunan Bunyamin dan nama ayah baginda adalah Amittai. Di dalam Quran, Nabi Yunus a.s mendapat gelaran mulia iaitu Sahib al-Hut (Sahabat Ikan) dan Dhannun (Bapa Nun). Berbeza dengan sumber dari Perjanjian Lama yang Jonah digambarkan sebagai seorang utusan yang melarikan diri dari Ninawa, tetapi di dalam Quran, watak baginda dimuliakan. Baginda dikatakan telah membawa diri setelah kecewa dengan perilaku penduduk Ninawa Seterusnya ditelan oleh Nun dan kembali ke Ninawa semula. Pada masa itu, kaumnya (penduduk Ninawa) telah bertaubat dan memohon keampunan dari Allah swt. Kaumnya telah terselamat daripada azab Tuhan.

b. Perjanjian Lama.

Johannas anak Ammatai, berasal dari sebuah kota yang bernama Gath-Hepher (Kings 14:25) yang berada di utara Nazareth. Nabi yang kelima daripada bangsa Yahudi. Setelah kaum Ninawa diselamatkan daripada azab Allah swt, timbul rasa kecewa di hatinya kerana azab tidak menimpa kaum tersebut.

Daripada sumber ini, Nabi Yunus a.s digambarkan di dalam Quran sebagai seorang utusan yang membawa diri kerana kecewa dengan sikap masyarakat Ninawa pada dirinya dan akhir sekali baginda kembali semula ke kota Ninawa lalu bersyukur dengan penerimaan yang hangat oleh masyarakat Ninawa terhadap agama mentauhidkan Allah swt yang dibawa olehnya. Berbeza daripada sumber Perjanjian Lama, Jonah digambarkan sebagai seorang utusan yang melarikan diri daripada Ninawa. Tetapi ketika kembali pada kaumnya, bagibda berasa sangat kecewa kerana umat tersebut tidak ditimpakan azab oleh Tuhan.

Di manakah Nabi Yunus a.s dikuburkan?

a. Orang Palestin mengatakan Nabi Yunus a.s meninggal dunia di Halhul (utara Hebron) sedangkan orang Lebanon mengatakan pula, baginda dikebumikan di Sarafund.

b. Lokasi lain yang dikenalpasti sebagai makam Nabi Yunus a.s adalah di Mosul, Iraq.

NINEVEH: KOTA ASSYRIA YANG DISELAMATKAN TUHAN

Apakah negeri Ninawa tersebut?

Ninawa atau Nineveh merupakan sebuah kota maju yang dipimpin oleh bangsa Assyria. Ninawa sendiri membawa banyak maksud, antaranya adalah Ninâ yang membawa maksud ‘Tempat Berkumpulnya Ikan’ dan ahli sejarawan berpendapat maksud Ninaweh adalah nama dewa sembahan masyarakat pada masa tersebut.

Bangsa Assyria adalah etnik yang berasal dari belahan negara Turki, Iraq, Iran dan Syria tetapi setelah kejatuhan kota Nineveh pada tahun 612 SM, maka bangsa ini beramai-ramai keluar dan berpecah ke negara Kaukasus, Amerika Utara dan Eropah Timur. Mereka ini adalah sebuah bangsa yang suka berperang dan mengambil alih kawasan-kawasan yang dianggap menguntungkan pembangunan kerajaan Assyria.

Pada mulanya, bangsa Assyria hanyalah sebuah komuniti kecil yang tinggal di kota Ashur (Assur) menjalankan aktiviti perdagangan secara barter sebelum mereka berkembang dan menubuhkan sebuah kerajaan yang mampu memiliki jajahan empayar takluk yang luas. Setelah membangunkan kerajaan yang kuat, maka pusat pemerintahan berpindah dari kota Ashur ke kota Nineveh. Walaupun kota Ashur sudah tidak dijadikan ibukota, tetapi kota ini sentiasa dipenuhi oleh para pedagang dari zaman ke zaman sehinggalah ianya hancur di dalam tangan penguasa Samarkand Mongol-Islam iaitu Timurlenk.

Sebuah kota kuno bangsa Assyria yang berada di tebing sungai Tigris (dalam wilayah Mesopotamia). Pada zaman kedatangan Nabi Yunus a.s, kota ini telah menjadi salah sebuah kota yang maju dalam sektor perindustian, perdagangan dan keseimbangan politik dalaman mahupun luaran. Kota ini menjadi penghubung jalur perdagangan diantara utara-selatan dan barat-timur. Kemakmuran kota ini juga tercapai dalam bidang agrikultur berkat aliran sungai Khawsar yang mengalir di dalam kota seterusnya ke sungai Tigris. Hasil tanaman penduduk kota Nineveh pada masa itu adalah gandum, barli dan bawang.

Kebijakkan pemimpin pada masa tersebut membina benteng atau penahan di sepanjang sungai Khawsar menyelamatkan kota daripada ditenggelami limpahan air ketika musim hujan.

Kota ini didampingi oleh dua buah dataran tinggi yang dimana dataran tinggi di sebelah utara bernama Kuyunjik dan sebelah lagi dinamakan Tell Nebi Yunus (ia dinamakan setelah masyarakat di situ menerima seruan dakwah baginda). Kota Nineveh dikelilingi oleh benteng pertahanan sepanjang 8 mil. Benteng ini berketinggian 16 meter dan tebalnya mencecah 15 meter. Benteng pertahanan kota Nineveh mempunyai 15 buah pintu gerbang, iaitu:

1. Gerbang utara:

Pintu Sin, Pintu Nergal dan Pintu Adad.

2. Gerbang timur:

Pintu Halahhu, Pintu Shibaniba, Pintu Mushlalu, Pintu Kar-Mulissi, Pintu Shamash dan Pintu Halzi.

3. Gerbang selatan:

Pintu Ashur.

4. Gerbang barat:

Pintu Handuri, Pintu Pertahanan, Pintu Gurun, Pintu Quay dan Pintu Air.

Menurut kepercayaan bangsa Assyria, taraf Dewa Ashur menyamai dengan Dewa Marduk dan Dewa Enlil milik bangsa Sumeria. Pada pandangan bangsa Assyria, Dewa Marduk adalah dewa yang turut turun bersama-sama raja mereka dalam pertempuran sengit melawan musuh-musuh. Dewa Marduk memanah para musuh dan menjadikan mereka hancur lebur sehingga menciptakan suatu kemenangan yang besar bagi bangsa Assyria. Pada saat itu, menurut orang Babylonia, Dewa Astarte adalah Dewi Cinta, Kesuburan dan Keindahan. Sementara Dewa Napo adalah penulis para dewa, sedangkan Dewa Adad adalah Dewa Taufan, Guruh dan Hujan.

Kuil megah untuk Dewi Ishtar dibina pada abad pertama sebelum pembinaan benteng di sebelah Kuyunjik. Tell Nebi Yunus merupakan pusat kekuatan benteng kerana dari sini, pengawal kota Nineveh mampu melihat kedatangan musuh.

Ketika zaman Nabi Yunus a.s, kota Nineveh telah menjadi pusat metropolis dan perkembangan budaya. Pada waktu tersebut, masyarakat yang berpopulasi seramai 100 ribu orang, masih menyembah tuhan utama mereka iaitu Dewi Ishtar merangkap dewi cinta dan perang. Gambaran ini menunjukkan bagaimana kesusahan yang dihadapi oleh Nabi Yunus a.s untuk berdakwah di bawah bayangan gergasi kota Nineveh yang luas dan padat. Keluasan dan kepadatan kota Nineveh disamakan dengan kota moden sekarang seperti New York, Paris dan Tokyo.

Empayar Assyria berkembang maju setelah mengikuti ajaran Nabi Yunus a.s tetapi akhirnya pada tahun 613 SM, bangsa Assyria dikalahkan dan kota Nineveh ditakluk oleh bangsa Parsi.

SIAPAKAH RAJA ASSYRIA YANG MENYAHUT SERUAN DAKWAH BAGINDA?

Berdasarkan beberapa pemerhatian, ada empat orang raja Assyria yang dipercayai menerima ajaran mentauhidkan Allah swt yang dibawa oleh Nabi Yunus a.s iaitu:

a. Raja Adad-Nirari I (811 SM-783 SM).

b. Shalmaneser IV (783 SM-773 SM).

c. Ashur Dan III (773 SM-755 SM).

d. Tiglath Pileser III (745 SM-727 SM).

Pada zaman Ashur Dan III, empayar Assyria pernah ditimpa suatu bala pada sekitar tahun 765 SM dan pada tahun 759 SM. Begitu juga dicatatkan pernah berlaku gerhana matahari penuh pada tanggal 15 Jun 763 SM di dada langit Nineveh. Mungkin kejadian-kejadian ini merupakan bukti yang pada masa period waktu berkenaan merupakan hari yang telah ditunjukkan tanda-tanda azab akan diturunkan.

Sebelum kedatangan Nabi Yunus a.s, kota Nineveh hanyalah salah sebuah jajahan yang berada di bawah wilayah Ashur ketika zaman pemerintahan Raja Shamshi-Adad I.

Setelah beberapa lama kedatangan Nabi Yunus ke kota Nineveh, maka barulah kota Nineveh dijadikan sebagai pusat empayar pada zaman pemerintahan Raja Sennacherib. Setelah pengisytiharan ini diumumkan, maka telah dilancarkan beberapa projek gergasi membangunkan kota Nineveh.

Profesor Richard M. Davidson dalam ‘The Time of Jonah’ pula berpendapat Raja Adad Nirari III sebagai raja yang mengimani dengan ajaran Jonah (Yunus a.s) kerana pada zaman pemerintahannya, terjadinya sebuah perubahan agama secara besar-besaran di Nineveh iaitu menganut agama Monoteisme.

Kebanyakan ahli sejarah menyebutkan Raja Shalmaneser IV sebagai raja yang sebenar-benarnya yang menerima seruan agama yang dibawa oleh Nabi Yunus a.s, tetapi di dalam sejarah, Raja Shalmaneser IV dikenali sebagai pemimpin kejam dan baginda juga pernah berperang dengan Raja Ahab di dalam pertempuran Qarqar pada tahun 853 SM.

Misteri yang menyelebungi sosok siapakah pemimpin yang menerima agama yang dibawa oleh Nabi Yunus a.s atau Prophet Jonah masih diperdebatkan oleh para ilmuwan sehingga sekarang. Kerana kronologi masa yang berlanggaran dan kurang jelas menyulitkan para ilmuwan mengetahui siapakah yang mentadbir Nineveh pada zaman Nabi Yunus a.s.

PELABUHAN JAFFA DAN LAUTAN MEDITERRANEAN

Ketikamana seruan Nabi Yunus a.s yang dijalankan selama beberapa tahun tidak berhasil, maka baginda memutuskan untuk membawa dirinya dan keluar daripada kota Nineveh. Baginda keluar pada malam harinya dan berjalan selama beberapa hari lamanya sehinggalah baginda sampai di sebuah kota pelabuhan, iaitu Jaffa (yang sekarang berada di negara mitos Israel). Diperkirakan anggaran perjalanan yang ditempuhi oleh Nabi Yunus a.s adalah sepanjang 550 mil.

“Johannas mengambil sebuah kapal dari Joppa (Jaffa) untuk belayar ke kota Tarshish. Dalam perjalanan ke sana, kapal Johannas dilanggar ribut taufan di Lautan Mediterranean. Johannas ditelan makhluk laut”.

Di sana, baginda menumpang sebuah kapal untuk pergi menuju ke Tarshish (sebuah negeri yang terletak di Gunung Lebanon). Kapal yang dinaiki baginda adalah kapal Phoenicia jenis Gauloi, iaitu sebuah kapal bersaiz sederhana dan merupakan kapal yang pertama dan sering digunakan dalam urusan perdagangan dan pengangkutan di sekitar Lautan Mediterranean, Selat Gibraltar dan Lautan Atlantik. Mengikut sumber The Mariner’s Museum, kapal Phoenicia dipercayai wujud pada sekitar abad 1500 SM sehingga 332 SM.

Ketika baginda bersama penumpang kapal dalam pelayaran ke Tunisia, maka Allah swt telah menurunkan ribut taufan sehingga membuatkan kapal tersebut terumbang ambing dilambung ombak yang ganas di Lautan Mediterranean.

Seperti yang dikisahkan pada bahagian awal, Nabi Yunus a.s telah melemparkan dirinya ke dalam lautan tersebut dan jasad baginda ditelan serta-merta oleh Nun.

Melalui sumber Perjanjian Lama, Jonah tinggal di dalam perut Nun selama 3 hari 3 malam. Berdasarkan ayat,

Berbeza dengan tafsiran para ulama Islam yang mengatakan Nabi Yunus a.s berada di dalam perut Nun selama 40 hari lamanya. Salah seorangnya ahli tafsir yang mengungkapkannya adalah Said bin Abu Hasan Al-Basri.

Setelah doa rintihan Nabi Yunus a.s yang bertaubat diampunkan oleh Allah swt, maka dengan perintahNya, Nun berenang ke tepian sebuah perairan yang cetek untuk mengeluarkan jasad baginda daripada perutnya.

Lalu baginda diturunkan ke daratan iaitu di sebuah pantai yang dikenali sekarang sebagai Ashdod, Israel.

Ashdod tidak disebutkan di dalam Quran, melainkan ianya disebutkan di dalam Perjanjian Lama iaitu:

Sebuah bukit berdekatan pantai Ashdod dinamakan sebagai Nebbi Yunus dalam bahasa Arab dan dalam bahasa Hebrew disebut sebagai Girat-Yonah, iaitu sempena memperingati kejadian baginda Nabi Yunus a.s atau Prophet Jonah yang telah diturunkan oleh Nun di pantai tersebut.

“فَنَبَذْنَاهُ بِالْعَرَاء وَهُوَ سَقِيمٌ وَأَنبَتْنَا عَلَيْهِ شَجَرَةً مِّن يَقْطِينٍ”

“Lalu Kami lemparkan dirinya di kawasan lapang (tandus) ketika dia sakit. Dan Kami tumbuhkan untuknya sebatang pokok daripada jenis Yaqtin”.

(as-Shaffat: 145-146).

Di sinilah Allah swt menumbuhkan sebuah tanaman yang dipanggil ‘Yaqtin’ di dalam Quran. Apakah itu buah Yaqtin?

Di dalam bahasa Arab ianya dipanggil Yaqtin dan di dalam bahasa Melayu, ia lebih dikenali sebagai labu air. Di dalam sebuah penulisan bertajuk ‘Botanical Terms in the Holy Qur’an and Hadith “Yatin” oleh Mohamed Nabih el-Gharib, buah Yaqtin adalah daripada keluarga labu ‘Cucurbitaceae’. Nama saintifik bagi labu ini adalah ‘Lagenaria sicerariaor’. Setelah baginda merehatkan dirinya di bawah rimbunan dedaun pohon labu dan memakan buahnya, maka tubuh baginda kembali bermaya seperti sediakala. Tanpa melengahkan masa, baginda melangkah kakinya menuju ke kota Nineneh, tempat di mana, kaumnya yang telah bertaubat menunggu kedatangannya kembali.

Dalam tafsir Ibnu Katsir berdasarkan surah as-Saffat ayat 145-146, daun pokok tersebut sangat rendang dan buah yang dikeluarkan dari pokok tersebut tidak terlalu muda atau tua (dalam keadaan baik) dan tidak terlalu mentah atau terlalu masak.

Dari garis pantai Ashdod, baginda berjalan kaki selama beberapa hari lamanya sehinggalah tiba ke kota Nineveh semula. Di sana, kedatangan baginda disambut hangat dan mesra oleh para penduduk. Masyarakat kota Nineveh beserta rajanya menerima agama yang dibawa oleh Nabi Yunus a.s. Peradaban Nineveh diselamatkan oleh Tuhan, dan mereka menjadi bangsa yang beruntung kerana tidak dilenyapkan dari muka bumi Allah swt.

Dalam buku Yakjuj dan Makjuj karya Wisnu Sasongko, dikatakan seluruh warga masyarakat dan Raja Nineveh memeluk agama yang dibawa oleh Nabi Yunus a.s. Bangsa Assyria terselamat dari azab Allah swt kerana mempercayai Nabi Yunus a.s. Hasil bimbingan Nabi Yunus a.s juga, para penduduk Ninawa terselamat daripada serangan dahsyat bangsa Yakjuj dan Makjuj yang pada ketika itu mengganas di atas muka bumi.

Atas kepatuhan dan tahap kesedaran yang tinggi oleh masyarakat Nineveh, maka bangsa mereka menjadi salah satu bangsa yang terselamat daripada azab Allah swt dan serangan ganas bangsa Yakjuj dan Makjuj. Jikalau mereka masih mengeraskan diri menolak menyembah Allah swt pasti peradaban yang telah dibina dengan susah payah selama berpuluh tahun akan dihancurkan oleh Tuhan dalam sekelip mata sebagaimana yang menimpa masyarakat kota Sodom dan masyarakat kota Madain.

Peradaban Nineveh bertahan selama beberapa abad lamanya di bawah raja-raja yang lain setelah kewafatan baginda Nabi Yunus a.s, sebelum empayar ini berpecah-belah kepada wilayah-wilayah yang kecil dan hancur selamanya dalam genggaman tangan bangsa Parsi.

NUN: MAKHLUK TUHAN PENGHUNI LAUTAN GANAS

Mengikut dari sumber Perjanjian Lama, spesis yang dikenalpasti menelan Nabi Yunus a.s adalah sejenis ikan paus sperma (sperm whale) yang hidup disekitar Lautan Mediterranean. Ini disebabkan, paus tersebut merupakan satu-satunya mamalia yang terbesar yang hidup di lautan tersebut dan mampu menelan manusia sekaligus.

Di Lautan Mediterranean, terdapat dua ekor spesis kehidupan laut yang mendiami di lautan tersebut yang mampu menelan manusia sekaligus iaitu jerung putih dan paus sperma. Kewujudan dua ekor spesis ini dipastikan berdasarkan kisah dan catatan para pelayar yang terserempak dengan kedua ekor makhluk terbabit. Aristotle juga pernah mendakwa di dalam tulisannya melalui karya ‘Historia Animalium’ tentang keshahihan kewujudan kedua ekor mamalia tersebut.

KETOS: LEGENDA NAGA AIR KUNO.

Selain itu, Perjanjian Lama dalam Book of Jonah 1:17, dalam bahasa Hebrew pula menyebut nama haiwan terbabit sebagai ‘Dag’. Dag adalah haiwan yang selalu digambarkan oleh masyarakat pada waktu itu sebagai makhluk laut yang bersaiz gergasi yang mampu menelan manusia dalam waktu yang singkat.

Perjanjian Lama yang diterjemahkan ke dalam bahasa Greek yang dikenali sebagai kitab Septuagint, Dag diterjemahkan sebagai ‘Ketei Megalo’ yang membawa maksud ‘raksasa laut bersaiz gergasi’ atau Ketos.

Seorang ahli sejarah, Dr.Bill Cooper berjaya memecahkan teka-teki yang menyelubungi misteri Nun tersebut di dalam kajiannya pada tahun 2012, melalui sebuah penulisan di dalam buku, ‘The Authenticity of the Books of Jonah’. Petunjuk utama beliau dalam mendapatkan jawapan dalam pemecahan misteri ini adalah melalui sebuah perkataan dari bahasa Greek yang digunakan oleh Jesus (Isa a.s) di dalam Matthew 12:40. Jesus memanggil nama makhluk laut terbabit dengan panggilan Ketos. Dr. Cooper mengatakan yang Ketos merupakan sebuah makhluk atau naga laut raksasa ataupun merupakan seekor reptilia laut yang sudah pupus pada zaman sekarang.

Dalam bahasa Greek, sesetengah makhluk laut lain dipanggil juga dengan panggilan Galeos (jerung kecil), Zygania (jerung tukul), Karcharias (jerung pasir) dan Icthus (ikan).

Di dalam bukunya itu juga, beliau menyelitkan tentang maklumat Ketos iaitu naga laut berkepala seperti anjing, badan melingkar seperti ular dan bergigi taring tajam yang kewujudannya sudah tercatat dalam beberapa manuskrip kuno sekitar tahun 700 SM sehingga 500 SM.

Antara penulis awal yang pernah mencatatkan tentang Ketos adalah:

a. Homer.
b. Aristophones.
c. Euripides.
d. Lychophron.
e. Marcus Terentius Varro.
f. Drodorus Siculus.
g. Manilius.
h. Pausanias.
i. Claudius Aelianas dalam buku ‘De Natura Animalium’.
j. Oppian of Apamea.
k. Eustathius.
l. Hesychius.
m. Johannes Moschus.

Tambahan pula, Ketos melalui dalam gambaran para seniman dan pemahat dari zaman Rom, Afrika, Turki, Asia dan Eropah iaitu dalam anatomi menyerupai naga air.

Walaubagaimanapun, para ilmuwan menolak dakwaan dengan kewujudan makhluk air Ketos sebagai Nun kerana ianya beranggapan seperti mitos dan tidak pernah dibuktikan melalui penampakan di hadapan mata melainkan ianya hanya khabar angin untuk menakutkan pelayar yang belayar di Lautan Mediterranean pada suatu ketika dahulu.

Akhir sekali, para ilmuwan Islam dan Barat bersepakat dengan pendapat bahawasanya Nun yang disebutkan di dalam Quran dan Perjanjian Lama merupakan spesis mamalia yang menetap di Lautan Mediterranean sebagai ikan paus sperma berdasarkan kewujudannya spesisnya di sana dan kemampuannya yang mampu menelan manusia dalam satu masa yang singkat.

Wallahu’alam.

Sumber rujukan:

1. Atlas Agama-Agama oleh Abdullah al-Maglouth dan Sami Bin.

2. The Might That Was Assyria: “The Agricultural Cycle, Farming, and Water Management in the Ancient Near East,” in Civilizations of the Ancient Near East” oleh H. W. F. Saggs.

3. What Really Swallowed Jonah? oleh Dr. Brian Thomas (Penulis Sains di Institue for Creation Research).

4. Ancient Israel: A Story History from Abraham to the Roman Destruction of the Temple oleh Hershel Shanks.

5. NASA, Technology Through Time: Ancient Babylonia.

6. The Concise Encyclopedia of Islam oleh Cyril Glasse.

7. Johannas and the Big Fish oleh Fazal Ahmad.

8. The Authenticity of the Book of Jonah oleh Dr.Bill Cooper.

– TAMAT –


Kebahagian Itu Di Bahagian Kaki

‘Syurga isteri di bawah tapak kaki suami..’ – Pernah dengar?

Ini salah satu dari 2 perumpamaan yang cukup dalam maknanya yang memainkan peranan besar di dalam pembentukkan masyarakat. Satu lagi perumpamaan itu berbunyi sebegini..

‘Syurga anak di bawah tapak kaki ibu..’

Serupa tapi tak sama. Walaupun susun katanya sama, ianya membawa pengertian berbeza.

SYURGA ANAK DI BAWAH TAPAK KAKI IBU.

Perumpamaan ini membawa makna ketinggian darjat seorang ibu. Ia memberi gambaran tanggungjawab anak kepada ibu itu adalah sangat tinggi.

SYURGA ISTERI DI BAWAH TAPAK KAKI SUAMI.

Inilah perumpamaan yang sering disalahguna oleh para suami dan sering disalahertikan para isteri. Sebenarnya yang menjadikan ia sebegitu ialah kerana persepsi kita kepada perumpamaan ini membawa makna yang serupa seperti ‘Syuga anak dibawah tapak kaki Ibu’. Maka dengan ini, perumpamaan ini selalu disalahguna oleh para suami untuk berbuat sewenang-wenang kepada para isteri.
Sebenarnya perumpamaan ini tidak sama maknanya dengan perumpamaan ibu tadi.

Ya di dalam perumpamaan ibu, tapak kaki itu membawa bicara ‘Darjat’. Tetapi di dalam perumpamaan suami tapak kaki itu membawa bicara ‘Langkah’.

Umum kita ketahui bahawa suami itu ketua keluarga, khalifah kepada isteri, anak-anak, ibubapa dan adik-beradik. Sumbing dan sumbang langkah si suami, sumbing dan sumbang jugalah langkah si isteri. Bila ini berlaku, keharmonian rumahtangga itu terjejas. Pelbagai perkara buruk boleh terjadi, sehingga boleh menjerumus ke lembah kebinasaan.

Suami sebagai khalifah atau nahkoda, perlu memastikan langkahnya tepat dan lurus, sejajar dengan tugasnya sebagai Imam. Inshaa Allah, jika si suami boleh memastikan langkahnya tepat dan lurus.. Luruslah jalan isteri dan seterusnya keluarganya..

Tetapi jangan pula si isteri merasa seronok membaca tulisan ini.. Tugas suami semata-mata merintis jalan, yang nak mengikutnya kamu. Sebab itu di dalam perumpamaan ‘Syurga isteri di bawah tapak kaki suami’ ada 2 pihak yang memainkan peranan.

Pihak Pertama: Suami merintis jalan yang baik.

Pihak Kedua: Isteri sebagai peneman mengikut jejak langkah suami.

Bagaimana suami nak merintis jalan yang baik? Di dalam badan lelaki ada seketul daging. Dan seketul daging ini menjadi ‘core’ kepada lelaki tersebut. Baik seketul daging itu, baik lah lelaki itu. Seketul daging ini ialah hati.

Dan perempuan yang dijadikan dari rusuk kiri itulah penjaga hati lelaki.

Hidup ini saling memahami dan saling melengkapi. Para suami, sebelum memarahi para isteri dan memikir mencari yang lain, tanya diri sendiri adakah kita suami yang baik.

Dan para isteri, sebelum memarahi suami, tanyalah dulu diri sendiri adakah kamu sudah menjadi penjaga hati yang baik.


Kezaliman Tentera Salib Yang Membunuh Kanak-Kanak Jerusalem

Seramai 130,000 orang menyahut seruan Paus Urban II untuk berjuang di Timur Tengah. Hanya 13,000 sahaja yang berjaya tiba di Jerusalem. Perjalanan mereka sangat jauh, menempuhi segala rintangan luar jangka dengan beberapa pertempuran besar. Mereka mungkin tewas di Antioch kalau bukan kerana pembetolan seorang pengawal menara bernama Firouz (Harari, 2007). Selepas menumbangkan beberapa kota penting, mereka akhirnya meletak mata di Jerusalem diperintah Iftikhar al-Dawla yang sempat mengukuhkan pertahanan kota sebelum ketibaan musuh.

Untuk memahami naratif perang, kena kenal tiga pemimpin Salib: Godfrey of Bouillon, Raymond IV of Toulouse dan Robert II of Flanders. Patutnya Bohemond of Taranto masuk sekali. Tetapi baginda menikam belakang pihak Salib kerana sudah merampas Antioch. Ikut strategi serangan, Godfrey dan Robert akan mengasak daripada Utara. Manakala Raymond pula berkampung di kawasan Selatan.

Jadi Iftikhar perlu mengagihkan tenteranya untuk melindungi Jerusalem daripada dua arah. Pentadbiran beliau sudah pantas menebang semua pokok di keliling kota. Jadi pihak Salib tidak dapat menggunakan sumber kayu untuk buat tangga. Iftikhar hanya perlu bertahan kerana beliau tahu cuaca panas Palestin akan melayukan pihak Salib. Tambah pula kerajaan Fatimiyyah sedang menghantar bala daripada Mesir.

Kumandangnya Khutbah Pada Hari Yang Malang

Pihak Salib mula mengepung Jerusalem pada 7 Jun 1099. Macam-macam mereka cuba buat dengan kemampuan sedia ada. Namun semua usaha gagal kerana mereka tidak begitu arif dengan teknik peperangan Timur Tengah. Walau bagaimanapun, ada sesuatu berlaku pada hari ke-10. Sesuatu yang cukup besar dan penting sampai hala tuju peperangan terus berubah.

Mereka membina dua menara kepung yang sangat tinggi. Menara ini mempunyai roda dan sebuah pelantak (battering ram) yang dilitupi besi. Permukaannya ditutup rapi sampai tiada anak panah mahupun lembing boleh tembus. Dan dua menara ini sudah cukup untuk mengatasi pertahanan Iftikhar.

Sementara sibuk menangani asakan selatan, Iftikhar dikejutkan dengan berita ngeri. Sejarawan masih kenang hari tersebut. Silap-silap khutbah Jumaat masih berkumandangan dalam hati pejuang pada 15 Julai 1099. Dan pada hari itu, benteng utara runtuh – pihak musuh telah menembus masuk.

Sekelip mata – anggota-anggota pertahanan takut dan panik.

Pembantaian Yang Dahsyat

Seperti yang diceritakan, pihak Salib menumbangkan beberapa kota penting sebelum sampai di Jerusalem. Jadi kota Jerusalem sudahpun padat dengan populasi tempatan yang meningkat kerana kedatangan pelarian daripada kota-kota tumbang. Apabila Jerusalem tumbang, Iftikhar al-Dawla sempat melarikan diri (Asbridge, 2005). Jadi kota tersebut sudah tiada pentadbiran. Populasi tempatan menjadi mangsa mutlak untuk diratah musuh.

Ibn al-Athir menjangka 40,000 orang awam mati dibunuh tentera Salib. Darah mereka membanjiri kota sampai ke paras buku lali (Kostick, 2009). Semua yang berlindung di Bayt al-Maqdis (yakni kawasan Qubbat as-Sakhra dan Masjid al-Aqsa) tidak terlepas. Fulcher of Chartres mendengar kata-kata orang bahawasanya 10,000 orang dibunuh di Bayt al-Maqdis, lelaki, perempuan dan kanak-kanak. Bukan umat Islam saja kena. Kaum Yahudi yang berlindung dalam kuil mereka terkena nasib sama. Pihak Salib berdendam kerana Yahudi berjuang mempertahan Jerusalem bersama umat Islam. Jadi mereka membakar kuil dengan semua di dalam hidup-hidup (Kedar, 2004).

Sebaik sahaja kegilaan perang selesai, pihak Salib menubuhkan Kingdom of Jerusalem. Godfrey of Bouillon dilantik menjadi “Advocatus Sancti Sepulchri” iaitu Pemelihara Makam Suci, dengan kuasa setaraf seorang raja. Godfrey enggan digelar “King of Jerusalem” kerana berpendapat darjat itu hanya layak pada Nabi Isa (as) sahaja. Apabila fikir balik, hipokrit sungguh – datangnya mereka menggunakan agama. Bunuh budak-budak habis. Kemudian patuh pada darjat Nabi Isa (as) untuk tunjuk baik.

Perang Salib Pertama bukan sama sekali suatu pertembungan antara Islam dan Kristian. Dua agama ini menjadi arus semata-mata. Banyak benda yang mungkin anda tidak tahu tentang peperangan ini. Pertama sekali, apa punca Eropah yang sekular tiba-tiba mendidih begitu kemaruk selepas terdengar ucapan Pope Urban II? Satu lagi, kenapa Urban II yakni ketua Gereja Katolik sendiri diisytihar kafir Pope Clement III? Dan apa kaitan Raja Henry IV yang selamba menghalau Urban II keluar daripada Vatican City? Banyak persoalan akan terjawab dengan hanya satu pembelian: https://thepatriots.store/store/e-buku/e-buku-perang-salib-pertama-kelahiran-templar/

RUJUKAN:

Asbridge, T. (2005). The First Crusade: a new history. Oxford University Press.

Harari, Y. (2007). The Gateway to the Middle East: Antioch, 1098. The Boydell Press. Halaman 53-73.

Kedar, B. (2004). The Jerusalem Massacre of July 1099. The Crusaders. Halaman 15-76.

Kostick, C. (2009). The Siege of Jerusalem. Continuum.


Taegeukgi: Sejarah Bendera Bangsa Korea

Di Korea Selatan, bendera kebangsaannya dikenali sebagai Taegeukgi, manakala bagi Korea Utara, bendera kebangsaannya disebut sebagai Ramhongsaek Konghwagukgi. Sebelum pemisahan kedua-dua tanah Korea ini, sejarah penghasilan bendera ini sebenarnya berasaskan kepada kisah yang sama.

Rekod pertama mengenai bendera kebangsaan Korea ini telah ditemui dalam sebuah buku yang bertajuk Perjanjian Perdagangan apabila bendera rasmi Dinasti Goryeo, yang mempunyai simbol biru dan merah taegeuk (simbol tradisional Korea) bersama mata/titik berwarna putih dan triagram (kwae) berwarna biru telah dicatatkan di dalamnya.

Buku ini telah merekodkan gambaran bendera rasmi Dinasti Goryeo bersama perjanjian serta surat-surat rasmi dengan Dinasti Ching serta diplomat asing yang lain. Buku ini telah ditemui semula oleh pihak Perpustakaan Akademi Pegawai Tentera Laut Korea pada tahun 1991.

Sebelum tahun 1876, tiada bendera rasmi yang direkodkan, kecuali yang ditemui dalam buku Perjanjian Perdagangan dan raja-raja juga mempunyai bendera tersendiri. Dalam misi diplomatik bersama Jepun yang berlangsung sebanyak 12 kali antara tahun 1607 hingga 1811, Dinasti Joseon telah menggunakan bendera berasaskan negara China yang mempunyai simbol serta huruf Cina.

Pada tahun 1856, pihak Dinasti Joseon telah menggunakan bendera berwarna kuning dengan garisan tepi berwarna merah yang mempunyai imej naga oriental hitam bersama awan. Pada tahun 1876 pula, bendera yang digunakan berwarna biru dengan garisan tepi berwarna merah dengan imej naga oriental berwarna kuning. Kesemua bendera ini mempunyai pengaruh kuat daripada China dan hanya menunjukkan kekuasaan raja berbanding imej negara itu sendiri.

Pada tahun 1875, pihak Jepun telah menghantar angkatan Unkei-maru ke perairan berhampiran Korea (Joseon), yang menyebabkan pihak tentera Joseon melepaskan tembakan terhadap angkatan ini berhampiran Pulau Kanghwa. Pihak Jepun menyatakan bahawa pasukan pengawal Joseon terlebih dahulu menyerang Unkei-maru dan akhirnya membawa kepada Perjanjian Kanghwa 1876, yang mana pihak Joseon membenarkan operasi pelabuhan serta pembukaan pelabuhan.

Pihak China yang mengetahui mengenai insiden ini telah meminta Joseon untuk menggunakan bendera naga China sebagai bendera negara. Joseon telah menubuhkan sebuah jawatankuasa khas berkaitan bendera negara bagi membincangkan penggunaan bendera naga tersebut tetapi ia menemui jalan buntu. Pada masa inilah, Joseon sedar bahawa negara mereka benar-benar memerlukan sebuah bendera kebangsaan dengan ciri bangsa mereka sendiri.

Joseon telah menghapuskan polisi pengasingan negara mereka dan melakukan rundingan perjanjian komersil bersama Jepun, Britain, Russia, Jerman, Perancis dan beberapa negara yang lain dan sekaligus menjadikan ia adalah satu keperluan untuk memiliki bendera kebangsaan sendiri bagi mewakili negara. Pada September, 1882, pihak Joseon telah menghantar satu misi ke Jepun yang diketuai oleh Park Yong Hyo.

Dalam perjalanan ke Jepun, Park telah berbincang dengan dua konsulat British, W.G.Atson dan Kapten James mengenai kebarangkalian menghasilkan bendera negara Korea yang pertama yang mempunyai simbol taegeuk dan kwae. Mereka akhirnya menghasilkan bendera tersebut dengan simbol taegeuk, dan empat kwae serta mengibarkannya sebagai bendera Korea di rumah penginapan Kobe. Bendera ini juga telah dikibarkan bersama bendera kebangsaan yang lain di Congratulatory Hall di Tokyo pada 2 Oktober, 1882.

Imej bendera taegeuk yang dikibarkan di Jepun ini telah dimuatkan di dalam suratkhabar harian Jepun, Jiji-Shinpo yang bertarikh 2 Oktober, 1882. Berdasarkan artikel dalam akhbar berkenaan, Park Yong Hyo telah menerima arahan terus daripada Raja Gojong bahawa bendera kebangsaan Korea perlu memiliki empat kwae yang menunjukkan utara, selatan, timur dan barat di empat penjurunya. Berbanding bendera Korea pada hari ini, bendera yang dikibarkan di Jepun ini mempunyai simbo taegeuk merah dan biru yang lebih besar dengan empat kwae hitam dalam bentuk berbeza.

Walaupun Raja Gojong telah mengisytiharkan keputusan baginda untuk menggunakan bendera taegeuk sebagai bendera kebangsaan, pada 6 Mac 1883, apabila rombongan Park kembali, pelbagai jenis bendera taegeuk telah dihasilkan kerana tiada spesifikasi khas dalam pembuatan bendera negara.

Bendera taegeuk tertua yang wujud di Korea adalah bendera yang dihadiahkan oleh Raja Gojong kepada penasihat diplomatik Amerika, O.M. Denny pada tahun 1890. Bendera kebangsaan Korea telah dikibarkan di Konsulat Korea di Hamburg, Jerman pada tahun 1893, dan ia mempunyai simbol taeguk biru merah pada bahagian tengah dengan lapan kwae emas di sekeliling simbol taegeuk tersebut.

Bendera taegeuk ini telah muncul pertama kalinya pada cop Kerajaan Korea pada Julai, 1895, yang mana ia mempunyai kwae berwarna hitam bersama simbol taegeuk yang agak berbeza. Pada tahun 1897, Empayar Korea telah dibentuk dan bendera kebangsaan yang dikibarkan di Pavilion Diraja Korea pada Pameran Dunia Paris pada tahun 1900 mempunyai simbol taegeuk dengan empat kwae hitam yang disusun dalam bentuk melintang serta menegak.

Pada tahun 1900 jugalah, Undang-Undang Bendera Taegeuk telah dilaksanakan. Berdasarkan undang-undang ini, panjang bendera adalah sebanyak 2 kaki Jepun (60cm), lebar sepanjang 1.8 kaki Jepun 954) dan saiz taegeuk merah dan biru adalah sebanyak 21 cm.

Pada tahun 1906, pasukan Tentera Keadilan di Cheollanam-do yang diketuai oleh Kho Kwang Soon telah menggunakan bendera taegeuk yang bertulis “Kami akan memulihkan semula kemerdekaan negara” sebagai satu simbol menentang angkatan Jepun. Rekabentuk bendera ini kemudiannya telah digunakan sebagai bendera perang oleh Pasukan Tentera Pemulihan dalam menentang Jepun serta mengembalikan kemerdekaan negara.

Selepas Jepun menduduki Korea, bendera ini telah dihapuskan pada Ogos 1910 dan bendera kebangsaan Jepun (hinomaru) telah digunakan di Korea. Sewaktu era penjajahan Jepun antara tahun 1910 hingga 1945 ini, bendera taegeuk telah digunakan sebagai satu simbol pergerakan kemerdekaan Korea, sama ada di dalam negara mahupun di luar Korea. Dalam Pergerakan 1 Mac 1919, bendera taegeuk ini telah digunakan sebagai simbol untuk menaikkan semangat mereka yang terlibat dan ia juga telah dikibarkan di Pyongyang.

Pada 29 Jun 1942, kerajaan sementara telah mengeluarkan satu panduan berkaitan rekabentuk bendera kebangsaan bagi memastikan bendera-bendera ini dapat dihasilkan dalam gaya yang sama. Selepas penubuhan Republik Korea pada 15 Ogos 1945, pihak kerajaan merasakan bahawa ia adalah satu keperluan untuk memiliki satu standard khusus dalam penghasilan bendera negara.

Disebabkan inilah pada Januari 1949, Jawatankuasa Pembetulan Bendera Kebangsaan telah ditubuhkan, yang mengumumkan Panduan Penghasilan Bendera Kebangsaan pada 15 Oktober tahun yang sama.

Beberapa undang-undang telah dilaksanakan selepas itu, yang memberikan panduan serta pengurusan sistematik dalam penghasilan bendera, contohnya seperti Akta Bendera Republik Korea yang dilaksanakan pada Januari 2007; Penguatkuasaan Undang-Undang mengenai Bendera Republik Korea, pada bulan Julai 2007; dan Peraturan Mengibarkan, Pengurusan, dan Promosi Bendera Kebangsaan pada bulan September 2009 (dengan arahan daripada Perdana Menteri).

Bendera Korea Selatan dan Korea Utara

Selepas tamatnya era penjajahan Jepun, pihak Soviet Union telah memerintah Korea Utara dengan proksi mereka, iaitu Kim Il-Sung, manakala Amerika Syarikat pula menguasai Korea Selatan dengan Syngman Rhee sebagai proksi mereka. Pada waktu ini, kedua-duanya masih menggunakan bendera taegeuk yang sama. Apabila Republik Korea (Korea Selatan) ditubuhkan pada tahun 1948, bendera taegeuk ini telah menjadi bendera rasminya setahun selepas itu.

Di bahagian utara pula, pihak Soviet mengadakan perbincangan sama ada ingin mengekalkan penggunaan bendera taegeuk ataupun tidak. Kim Tu Bong, iaitu Naib Pengerusi bagi Jawatankuasa Rakyat untuk Pemerintahan Sementara Korea Utara adalah orang yang bertanggungjawab dalam mengubah bendera bagi negara Korea Utara.

Walaupun pada awalnya, dia memberi penjelasan untuk mengekalkan penggunaan bendera taegeuk, namun begitu, pada Julai 1948, Kim Tu Bong secara peribadinya telah menurunkan bendera taegeuk dan mengibarkan bendera Korea Utara yang baharu.

Sepuluh hari selepas bendera baharu diisytiharkan, Kim Tu Bong telah mengadakan sidang akhbar bagi menerangkan keputusannya, dan pada Ogos 1948, beliau telah menghasilkan sebuah buku bertajuk On the Establishing of the New National Flag and the Abolition of the Flag of the Great Extremes (Taegeuk).

Simbolik di sebalik bendera kebangsaan

Taegeukgi ini terdiri daripada latar belakang putih, bulatan taegeuk merah dan biru di tengahnya, dan empat trigram hitam (disebut geongongamri), satu di setiap sudut/penjuru bendera. Latar belakang putih ini memberi simbolik sesuatu yang cerah, kemurnian dan kedamaian, iaitu nilai utama yang dihargai oleh masyarakat.

Simbol Taegeuk, yang telah lama menjadi motif bagi rakyat Korea menunjukkan keharmonian antara daya kosmik negatif (yin: bahagian biru) dan daya kosmik positif (yang: bahagian merah), yang menggambarkan kebenaran alam bahawa semua benda diciptakan dan berkembang melalui interaksi yin dan yang. Keempat-empat trigram hitam adalah simbolik khusus pergerakan dan keharmonian bagi daya ini.

Secara terperinci, geon (☰) melambangkan langit, gon (☷) mewakili bumi, gam (☵) mewakili air dan ri (☲) pula menunjukkan api. Empat trigram ini mewujudkan keharmonian di sekitar simbol taegeuk. Ringkasnya, bendera Taegeukgi merangkumi visi besar yang ingin dicapai oleh orang Korea seperti mana luasnya alam semesta, iaitu penciptaan dan memperkayakan diri secara berterusan. Dengan menegakkan semangat dan kepentingan Taegeukgi, masyarakat Korea berusaha untuk mewujudkan perpaduan dan penyatuan serta menyumbang kepada kebahagiaan dan kedamaian sesama manusia.

Bagi bendera Korea Utara,  simbol utamanya adalah bintang merah, iaitu simbol universal bagi komunis dan sosialisme. Bintang berwarna merah ini juga dikatakan menunjukkan revolusi dalam tradisi dan panel merah pula mewakili semangat patriotik dan keazaman masyarakat Korea. Warna putih melambangkan kesatuan dalam bangsa Korea serta kemurnian budaya. Warna biru pula adalah simbolik kepada keinginan untuk berjuang demi kemerdekaan, keamanan, persahabatan serta kesatuan antarabangsa. Seperti mana yang pernah disebutkan oleh Kim Il Sung mengenai maksud di sebalik elemen dalam bendera ini, iaitu:

“Warna merah pada bendera melambangkan sentimen anti-Jepun, dan merupakan warna darah yang ditumpahkan oleh para pejuang Korea serta kekuatan padu rakyat kita yang bersatu untuk menyokong Republik. Putih melambangkan satu garis keturunan, satu tanah, satu bahasa, satu budaya bagi negara monoetnik kita, yang hidup dalam kesucian. Dan warna biru pula bermaksud wajah orang-orang kita yang gagah berani dan melambangkan semangat rakyat Korea yang memperjuangkan keamanan dan kemajuan dunia.”

Kesimpulan

Walaupun kedua-dua negara kini menggunakan bendera kebangsaan yang berbeza, namun asas mereka dalam menghasilkan bendera ini adalah sama, iaitu bagi menunjukkan semangat perjuangan serta penyatuan dalam kalangan masyarakat Korea.

RUJUKAN:

Kariyasu, N. (2012). The History of Taegeuk Flags. Retrieved from http://internationalcongressesofvexillology-proceedingsandreports.yolasite.com/resources/23rd/Kariyasu-TheHistoryofTaegeukFlags.pdf

Ministry of the Interior of Korea. (2017). National Symbols of the Republic of Korea: Uniting People and Elevating National Pride. Seoul, South Korea.


Perayaan Yang Disambut Serentak Oleh Orang Cina, Korea Dan Jepun

Mid-Autumn Festival walaupun nampak macam underrated, tapi sebenarnya ia merupakan satu-satunya perayaan yang disambut oleh orang Cina, Korea dan Jepun secara serentak.

Mid-Autumn (Zhongqiu / 中秋) bermaksud pertengahan musim luruh mengikut kalendar Cina iaitu pada 15 haribulan 8. Tahun ini tarikhnya jatuh pada 4 Oktober ikut kalendar Gregorian/Masihi.

Mid-Autumn bukan pesta memakan kuih bulan. Penjenamaan “Mooncake Festival” adalah taktik taukeh kuih bulan nak melariskan produk. Sama seperti orang yang menganjurkan beer fest pakai nama Oktoberfest. Itu namanya menunggang budaya.

Mid-Autumn ni sebenarnya pesta menuai bagi masyarakat petani China, kemudian ia disebarkan kepada Korea, Jepun dan Vietnam, kawasan yang dinamakan sebagai “Sinosphere”.

Di hemisfera utara, orang menuai sekitar bulan September hingga November, jadi Mid-Autumn ni lebih kurang seperti Thanksgiving Day dan Oktoberfest. Semua adalah pesta menuai.

Walaupun Jepun dah memansuhkan kalendar Cina atau “lunar calendar” (itu sebab Jepun tak sambut Lunar New Year), tapi mereka kekalkan 15 haribulan 8 sebagai sambutan “Jūgoya” (十五夜) yang bermaksud “malam ke-15”. Orang Jepun yang berjiwa jiwang menganggap Jūgoya sebagai pesta melihat bulan atau “Tsukimi” (月見), sama seperti pesta melihat bunga (“Hanami”) ketika musim bunga dan pesta melihat salji (“Yukimi”) ketika musim sejuk.

Di Korea pula, Mid-Autumn dipanggil “Chuseok” (추석／秋夕). Mereka tak sambut sehari je, tapi cuti 3 hari terus. Ada amalan tarian “Ganggangsullae” (강강술래) yang menari dalam bulatan di bawah bulan.

Orang Korea dan Jepun tak makan kuih bulan macam orang Cina. Orang Korea makan “songpyeon” (송편), orang Jepun pula makan “tsukimi dango” (月見団子). Tsukimi dango ni selalu dibuat jadi macam bentuk arnab sebab mereka membayangkan lubang-lubang di permukaan bulan sebagai arnab.

Menarik juga kalau Malaysia buat pesta Mid-Autumn yang menghimpunkan ketiga-tiga cara sambutan Cina, Korea dan Jepun. Kita bukan saja ada kaum Cina malah ada peminat K-Pop dan J-Pop yang ramai, silap-silap ia boleh jadi regional event yang membantu promote tourism.

Ia lebih baik daripada buat Oktoberfest yang tak berapa Oktoberfest. Oktoberfest ni pun pesta menuai juga, pesta menuai bagi orang Bavaria di Jerman. Tapi orang kita anggap berkumpul ramai-ramai minum beer pada Oktober dah kira Oktoberfest.

Orang Bavaria ni pun ada sentimen pemisahan macam Catalonia juga. Kita pula pergi panggil Oktoberfest sebagai “celebration of German culture”, what an insult kepada orang Bavaria yang menganggap Oktoberfest sebagai hari untuk meraikan “Bavarian pride”.

Eh dah lari tajuk. Saya nak cerita pasal Mid-Autumn saja sebenarnya.


Kenapa Obor-Obor Merupakan Ciptaan ALLAH Yang Sangat Menakjubkan?

Obor-obor mungkin suatu nama yang terlalu meluas untuk menerangkan tentang 4,000 spesis haiwan unik di laut. Dalam bahasa Inggeris, haiwan ini turut dikenali sebagai jeli laut.

Kelas scyphozoa mendapat anugerah sebagai “obor-obor sebenar” dengan bentuk kemas serta warna begitu cantik.

Spesis cyanea capillata diberi nama obor-obor gergasi atas satu sebab: mereka memang gergasi. Diameter seekor boleh melebihi 200 sentimeter, dengan tentakel 36.6 meter sesuai untuk menangkap ikan dan plankton (Hickok, 2018).

Kepelbagaian spesis memberikan obor-obor kelebihan di alam laut. Ada yang mendiami laut dalam dengan suhu bawah 3ºC.

Tanpa pengaruh Matahari sekalipun, kawasan ini masih bercahaya. Memperkenalkan obor-obor kristal (aequorea victoria) yang mempunyai sifat lut sinar.

Namun spesis ini mempunyai dua protein penting yang menghasilkan cahaya sendiri (pendarcahaya biologi).

Proses pendarcahaya ini agak rumit. Obor-obor menggunakan sejenis bahan seperti luciferin yang bertindak balas dengan oksigen.

Hasilnya ialah sejenis tenaga, yang memancarkan cahaya (AMNH, n.d.). Itu yang menghasilkan cahaya.

Ada obor-obor mampu menghilangkan cahaya di bumi sebenarnya. Peristiwa mengejut ini berlaku pada tahun 1999, apabila 40 juta rakyat Luzon bersedia untuk tidur.

Tiba-tiba, kipas berhenti menyejukkan malam. Lampu pula terpadam.

Ramai terpinga-pinga memikirkan nasib Presiden Joseph Estrada. Memang sudah lama ura-ura penggulingan kerajaan berbunyi.

Mungkin inilah semboyan. Tetapi keesokannya, Luzon mendapat bekalan elektrik semula. Estrada masih berkuasa.

Dan masalah bekalan rupanya angkara obor-obor, yang disedut masuk dalam paip penyejuk sebuah stesen jana kuasa (Tucker, 2010).

Beberapa tahun kemudian, sekali lagi mereka menghadapi masalah obor-obor. Ratusan pegawai polis sedang menjalani latihan anti-keg-anas-an.

Mereka perlu menyelam dalam laut… tanpa menyedari kawasan tersebut dibadai obor-obor. Ramai anggota polis digegaskan ke hospital kerana seorang pemerhati terlepas pandang.

Filipina bukan satu-satunya negara yang diganggu obor-obor. Haiwan ini pernah membuat hal di Namibia.

Di situ ramai sedang melombong berlian (sekitar dasar laut). Dan obor-obor datang membuat kacau (atau sebenarnya manusia yang mengganggu habitat mereka).

Belum lagi kekecohan yang berlaku di Laut Caspian, dimana obor-obor mengambil makanan begitu banyak hingga menjejaskan populasi ikan sturgeon yang menyumbang pengeluaran kaviar pada ekonomi tempatan.

Pada tahun 2014 pula, seekor obor-obor ungu (pelagia noctiluca) mencer-obo-hi sebuah tempat penternakan ikan salmon.

Dalam sekejap, ia membuat kerja dan membµnµh 300,000 ikan. Sebelum ini spesis sama membµnµh 100,000 ikan salmon dalam sangkar di Ireland Utara.

Pihak penternak hanya dapat menyaksikan krisis besar ini dengan mata terbeliak, terpaksa menelan hakikat kerugian kerana imbangan alam semulajadi.

Tetapi obor-obor paling hebat ialah spesis catostylus mosaicus. Inilah haiwan yang berjaya menundukkan USS Ronald Reagan pada tahun 2006.

Ketika mengunjungi Australia, kapal pengangkut jet ini mendapati paip penyejuknya tersumbat. Paip ini mengimbangi suhu reaktor nuklear kapal. Jadi apabila tersumbat, semua anak kapal terpaksa keluar untuk mengelak sebarang kebarangkalian.

Tiada negara berani menyentuh kapal ini. Rupanya bukan kapal selam Rusia yang akan menyebabkan kekecohan… sebaliknya haiwan kecil yang menyelam.

Dan China sedang menghadapi masalah ini, kerana populasi obor-obor melonjak dengan ketara di Laut Kuning dimana kapal Liaoning berada.

Liaoning mempunyai segala kelengkapan untuk menyejukkan kapal. Ia akan menyedut air laut bagi memenuhi tujuan ini. Tetapi seringkali sistem penyedut tersumbat, kerana obor-obor (Chen, 2017).

Inilah warna-warni alam mengindahkan laut, bahawa manusia bukan penguasa yang mutlak.

Obor-obor membµnµh lebih daripada 100 orang setiap tahun, terutamanya kelas cubozoa yang setitis bis-anya mampu menghentkan denyutan jantung (Fox, 2010).

Paling menarik sekali, seorang kanak-kanak 10 tahun bernama Rachael Shardlow pernah diser-ang obor-obor ini. Dan doktor sangat terkejut kerana obor-obor tersebut tidak melepaskan bi-sa.

Shardlow sememangnya bernasib baik, kerana masih ada peluang untuk menikmati hidup.

RUJUKAN:

AMNH. (n.d.). How the Jelly Got Its Glow.

Chen, S. (2017, November 27). Why the humble jellyfish could stop China’s aircraft carriers in their tracks. South China Morning Post.

Fox, S. (2010, April 270. How deadly is the box jellyfish? Live Science.

Hickok, K. (2018, September 21). Family finds gooey ‘alien’ jellyfish on NZ beach. And it looks like a Jell-O mold. Live Science.

Tucker, A. (2010). Jellyfish: The Next King of the Sea. Smithsonian Magazine.


Johor & Tun Seri Lanang Bukan Pengkhianat: Menjawab Tuduhan Prof Mat Rofa

Tular di Whatsapp dan Facebook sebuah video oleh Prof Madya Dr Mat Rofa Ismail, seorang ahli dalam bidang Matematik di Universiti Putra Malaysia. Penulis pernah hadir ke majlis-majlis yang diadakan oleh beliau. Penulis juga sangat menghargai minat dan usaha beliau untuk mengorek kembali sejarah Kemelayuan buat tatapan masyarakat awam. Walaubagaimanapun, ada beberapa hal yang admin kira ulasan beliau kurang tepat. Kita fokuskan perbincangan entri ini terhadap video beliau yang berdurasi 5 minit 6 saat itu.

Isi pertama, Prof Mat Rofa berkata :-

“Tun Seri Lanang ialah pengkhianat. Tun Seri Lanang mengatakan orang Melayu berperang menggunakan lembing dan keris. Pembelot dan tali barut Portugis yang sama-sama berjuang untuk Portugis. Tun Seri Lanang bercakap bagi pihak Portugis”.

Jawapan :-

Sebelum melangkah jauh, mari kita kenal dulu siapa itu Tun Seri Lanang. Nama sebenar Tun Seri Lanang ialah Tun Muhammad bin Tun Ahmad yang hidup pada tahun 1565 hingga 1659. Beliau ialah Bendahara Kesultanan Johor pada tahun 1580 hingga 1615. Beliau juga ialah moyang kepada Sultan Johor dan Sultan Terengganu di kemudian hari.

Pada tahun 1613, Tun Seri Lanang dibawa ke Aceh. Tun Seri Lanang lebih dikenali sebagai salah seorang bijak pandai dan pengarang ulung bangsa Melayu melalui karyanya yang ditulis bermula tahun 1612 dan disiapkan pada 1614 iaitu Sulalatus Salatin (Salasilah Para Sultan) atau lebih dikenali sebagai “Sejarah Melayu”. Buku ini kini lebih 80 versi di seluruh dunia.

Tun Seri Lanang adalah bendahara Johor iaitu kerajaan yang menjadi pewaris Melaka setelah kejatuhan Melaka pada 1511. Beza gap antara kehidupan Tun Sri Lanang adalah puluhan tahun selepas kejatuhan Melaka. Mengatakan beliau sebagai pengkhinat kejatuhan Melaka, adalah sebuah kesilapan paling besar dalam sejarah.

Bagaimana pula Tun Seri Lanang boleh dikatakan sebagai pembelot, tali barut, tukang cakap Portugis sedangkan ketika Melaka jatuh pada 1511, Tun Seri Lanang belum pun lahir lagi. Dalam buku Sejarah Melayu, Tun Seri Lanang tidak mengatakan pun bahawa Melaka kalah kerana menggunakan senjata Keris dan lembing.

Sebaliknya, Tun Seri Lanang ada menulis bahawa Portugis terpaksa bersusah payah, menyerang dan berundur (lari ke Goa) beberapa kali sebelum berjaya menjatuhkan Melaka. Ini menunjukkan bahawa ketika itu Melaka kuat. Tun Seri Lanang menceritakan kejatuhan Melaka kepada Portugis hanya secara umum sahaja tanpa memberi perincian apatah lagi menyebut punca kekalahan adalah kerana senjata tradisional.

Mungkin Prof Mat Rofa tersalah tafsir dan silap faham tulisan Tun Seri Lanang. Bagaimana dikatakan buku Tun Seri Lanang ini ditulis dengan mengikut telunjuk Portugis sedangkan ketika itu Johor musuh Portugis dan sebahagian buku tersebut ditulis ketika Tun Seri Lanang hidup di Aceh yang juga musuh Portugis.

Adapun, nak ditanyakan apakah Prof Mat Rofa pernah membaca salinan awal yang pernah ditulis oleh Tun Seri Lanang kerana kebanyakan manuskrip Sulalatus Salatin yang wujud pada hari ini adalah ditulis pada waktu terkemudiannya. Salinan manuskrip Sulalatus Salatin yang tertua ditemui sehingga kini bertarikh 1798 yang telah disalin di Melaka dan kini tersimpan di St. Petersburg, Rusia. Tun Seri Lanang meninggal dunia pada pertengahan abad ke- 17 (1659). Jadi, ada tempoh selama 100 tahun yang kosong untuk kita membandingkan salinan asal Tun Seri Lanang dan salinan paling tua yang wujud pada masa kini. Jadi, adalah tidak adil terus menghukum Tun Seri Lanang dengan pelbagai tohmahan kalau salinan asal Tun Seri Lanang pun kita tidak pernah melihatnya.

Isi kedua, Prof Mat Rofa berkata :-

“Tun Seri Lanang ditangkap oleh tentera Aceh lalu dibawa ke Aceh. Tun Seri Lanang nak dibunuh, tetapi  diampunkan setelah bertaubat”.

Jawapan :-

Tun Seri Lanang dibawa ke Aceh pada tahun 1613 ketika Kesultanan Johor kalah perang dengan Kesultanan Aceh. Ini adalah era Perang Tiga Segi antara Johor-Aceh-Portugis. Beliau dibawa ke Aceh bersama-sama Sultan Johor-Riau iaitu Alauddin Riayat Shah III, Raja Abdullah dan kerabat diraja Johor yang lain serta 23,000 rakyat Johor. Mereka yang ditawan itu dilayan baik oleh Sultan Aceh malah Raja Abdullah sendiri dikahwinkan dengan adinda sultan Aceh.

Pada akhir tahun 1613, Raja Abdullah dihantar pulang bersama-sama dengan 2,000 tentera Aceh dan diberikan sejumlah wang oleh Sultan Aceh untuk membina semula kota istana kesultanan Johor. Pada tahun 1614, Sultan Alauddin dibenarkan pulang setelah baginda berjanji untuk membantu Aceh melawan Portugis.

Sebahagian besar rakyat Johor memilih untuk menetap di Aceh dan ditempatkan oleh sultan Aceh di Samalanga termasuk Tun Seri Lanang yang dilantik sebagai ”Ulubalang” atau gabenor Samalanga pada tahun 1613 dan terus memerintah selama 40 tahun sehingga kematiannya pada tahun 1659 di Samalanga, Aceh. Beliau juga bertindak sebagai penasihat kepada Sultan dan diberi gelaran “Orang Kaya Dato’ Bendahara Seri Paduka Tun Seberang”. Beliau telah menjadikan Samalanga sebagai pusat pendidikan Islam di Kesultanan Aceh Darussalam.

Dalam Fasal 3 Kanun Syarak Aceh, seseorang itu mestilah memenuhi 22 kelayakan berikut untuk menjawat jawatan Hulubalang (Pemimpin Wilayah):-

1) Bukan bekas hamba sahaya

2)Telah berumur 40 tahun

3) Mengetahui selok belok hukum syarak

4) Berasal dari keturunan yang baik

5) Tidak mempunyai musuh di wilayah yang diperintah

6) Bersifat berani pada perkara yang benar

7) Berasa takut pada perkara yang salah

8) Berkemampuan menahan amarah

9) Mengetahui Kanun Syarak Kerajaan Aceh

10) Bersifat pemurah dan penyayang kepada fakir miskin

11) Mengerti melaksanakan fardu ain dan fardu kifayah

12) Mampu menjadi imam solat Jumaat di masjid

13) Mampu menjadi khatib Jumaat di masjid

14) Bijaksana

15) Mempunyai sifat malu dan tidak tamak

16) Penyabar dan rendah hati

17) Membebankan amar makruf dan nahi mungkar

18) Pemilihannya berdasarkan muafakat rakyat

19) Berkeupayaan memelihara kehormatan rakyat

20) Tidak bersifat zalim

21) Berpegang teguh dengan hukum syarak

22) Berpegang dengan Kanun Syarak Aceh

Mustahil untuk Tun Sri Lanang digelar sebagai pengkhianat kerana beliau berjaya menepati semua ciri-ciri yang digariskan dalam undang-undang Acheh.  Kesultanan Aceh pula melayan kerabat dan pegawai diraja Johor dengan baik bahkan diberi kahwin, diberi gelaran kehormat dan dilantik jadi pemerintah di Aceh lagi. Sebenarnya, dalam Perang Tiga Segi ini, Aceh bukanlah nak hapuskan Kesultanan Johor terus. Tapi hanya hendakkan Kesultanan Johor tunduk akur kepada kekuasaan Aceh. Melaka telah lama menguasai ekonomi melalui perdagangan di Selat Melaka.

Apabila Melaka jatuh ke tangan Portugis, maka Johor ingin merampas kembali. Maka berlakulah perseteruan antara Johor-Portugis. Namun, Aceh yang ketika itu dalam fasa perluasan kuasa empayarnya juga ingin menjaga sumber ekonomi perdagangan mereka. Aceh tidak mahu Portugis atau Johor menyebabkan perdagangan di pelabuhan Aceh tergugat. Oleh itu, Aceh berpandangan perlu menundukkan Johor dahulu dan kemudian sama-sama menentang Portugis.

Isi ketiga, Prof Mat Rofa berkata :-

“Johor, Pahang, Riau-Lingga adalah pengkhianat. Bersama Portugis mempertahankan Melaka”

Jawapan :-

Sudah dinyatakan bahawa Johor, Pahang dan Riau-Lingga itu pewaris Melaka. Mereka nak pertahankan Melaka bukan bermakna mereka bekerjasama dengan Portugis, tetapi sebaliknya merekalah yang melawan Portugis untuk merampas kembali kota Melaka. Dan perseteruan Johor-Aceh juga telah dijelaskan. Ia perang tiga penjuru.

Maka tidak boleh dibuat kesimpulan dangkal hitam-putih (binary atau simplistik) terhadap perang yang melibatkan tiga pihak ini. Bahkan, Acheh sendiri pernah bekerjasama dengan Portugis atau Belanda, jadi menafsir geopolitik pada ketika itu dengan kaca mata hitam putih hari ini perlu dielakkan.

Isi keempat, Prof Mat Rofa berkata :-

“Melaka diambil alih oleh Belanda. Raja Haji dilantik menjadi komander besar alam Melayu untuk menentang Belanda namun tewas kerana pengkhianatan.”

Jawapan :-

Ini adalah kontradiksi dari Prof Mat Rofa. Tadi pada awalnya beliau mengatakan bahawa Johor adalah pengkhianat. Tapi kini beliau katakan Raja Haji Fisabilillah Marhum Ketapang adalah hero pula. Sedangkan Raja Haji ini ialah Yang Dipertuan Muda Kesultanan Johor-Riau-Lingga. Kan bercanggah tu. Kisah Raja Haji ini tidak boleh disamakan dengan kisah Tun Seri Lanang. Ini kerana Raja Haji hidup pada tahun 1727 hingga 1784 iaitu setelah 68 tahun Tun Seri Lanang meninggal dunia.

Pengkhianatan yang berlaku di zaman Raja Haji tak boleh dikaitkan dengan Tun Seri Lanang kerana ia bersalahan secara kronologi. Dan era Raja Haji, adalah era perseteruan antara Riau dengan Belanda. Ketika ini, Melaka telahpun dikuasai Belanda iaitu sejak tahun 1641. Maka ia sangat tiada kaitan dengan Tun Seri Lanang. Sejarah amat mementingkan kronologi, maka amat tidak boleh untuk campur adukkan plot sejarah tidak mengkut kronologi lalu membuat kesimpulan.

Isi kelima, Prof Mat Rofa berkata :-

“Bangsa Melayu yang paling mudah dimanipulasi oleh penjajah”.

Jawapan :-

Sejak Melaka ditawan oleh Portugis pada 1511 sehingga merdeka dari British pada tahun 1957, orang Melayu masih lagi kuat mendokong Adat Melayu. Orang Melayu di sini masih lagi tidak berjaya dimurtadkan tidak seperti yang terjadi di Fiipina.kita kekal dengan agama Islam bermazhab Ahlus Sunnah Wal Jamaah mengikut Imam Abu Hassan al-Asyaari pada Akidah, Imam asy-Syafie pada Fiqh dan Imam al-Ghazali pada Tasawwuf.

Bahkan orang Melayu di Malaysia masih lagi berjaya mengekalkan institusi Raja-Raja Melayu. Kita masih lagi berjaya mengekalkan bahasa Melayu sebagai bahasa kebangsaan. Orang Melayu dulu tetap berjuang melawan musuh sama ada Portugis, Belanda, British, Siam, Jepun mahupun Komunis. Bahkan penjajahan alaf baru, bentuk baru iaitu ICERD pun orang Melayu bangkit melawan. Jadi, dimana buktinya orang Melayu mudah dimanipulasi?


Borneo Airways

AIR Asia, MAS dan Malindo merupakan antara syarikat penerbangan awam yang gah namanya seantero dunia dan ianya juga turut menjadi pilihan pelanggan untuk ke Borneo.  Jika ingin tambang yang murah maka pilihlah Air Asia kerana “Now everyone can fly” dan jika ingin nampak lebih bijak tinggi di awan mungkin Malindo Air akan menjadi dambaan dengan mottonya “Smarter Way To Stay High”.

Untuk mereka  sentiasa membayangkan layanan kelas pertama, tiada salahnya membayar tambang lebih sedikit dengan menggunakan perkhidmatan Sistem Penerbangan Malaysia (MAS) kerana disinilah “Malaysian Hospitality” bermula.

Pulau Borneo
itu cukup besar keluasannya dan penduduknya mendiami Pulau Borneo berselerak
dan selain daripada itu ianya juga mempunyai empat negara di dalamnya iaitu
wilayah Sarawak dan Sabah, Malaysia; Negara Brunei Darussalam dan Kalimantan,
Republik Indonesia.  Pengangkutan air
sudah tentu menjadi pengangkutan yang popular daripada dahulu sehinggalah
sekarang selain ada sesetengah tempat sudah mampu dihubungi dengan jalan
darat.

Menyelusuri sejarah pengangkutan udara di Borneo sebenarnya sudahpun ada sejak menjadi tanah-tanah jajahan pentadbiran British Borneo. Sekitar tahun 1957, pihak pentadbiran British Borneo mendapati keperluan untuk adanya satu perkhidmatan udara bagi menghubungkan tiga tanah jajahan mereka di Borneo begitu mendesak sekali.

Untuk itu, mereka telah sepakat untuk menubuhkan sebuah syarikat penerbangan yang dinamakan Syarikat Borneo Airways Limited pada masa itu.  Selain menjadi penghubung paling pantas antara tiga wilayah jajahan British di Borneo, syarikat ini juga turut menyediakan penerbangan penumpang, kargo dan mel udara langsung dari Borneo ke Singapura.

Pada tahun
1962, sebuah syarikat penerbangan yang dinamakan Sabah Airways Limited
kepunyaan Straits Steamship Company Limited menghadapi kengkangan kewangan yang
meruncing untuk terus beroperasi.  Pada
ketika itulah, Borneo Airways Limited telah membeli saham-saham syarikat lantas
mengambilalih kesemua operasinya.  Sabah
Airways dan Borneo Airways Limited bergabung dan dijenamakan semula dengan nama
Borneo Airways.

Tanggal 16 September 1963, Sabah dan Sarawak membentuk Negara Malaysia bersama-sama dengan Singapura dan Malaya turut memberi tempias ke atas operasi perkhidmatan udara yang disediakan oleh Borneo Airways.  Ini kerana pada masa itu segala hal ehwal perkhidmatan penumpang, kargo dan mel udara daripada Sabah mahupun Sarawak telah diambilalih sepenuhnya oleh Malayan Airlines yang menyediakan penerbangan antara Singapura-Kota Kinabalu dan Singapura-Kuching. Sementara itu Borneo Airways hanya dibenarkan untuk beroperasi dengan menyediakan perkhidmatan penumpang dan kargo bagi wilayah Borneo sahaja iaitu Sabah, Sarawak dan Brunei.    Pada tahun 1965, Singapura secara rasminya telah keluar daripada Malaysia lantas menubuhkan syarikat penerbangan sendiri yang dikenali sebagai Singapore Airlines. Malayan Airlines yang dijenamakan semula pada tahun 1963 sebagai Malaysia Singapore Airlines bertindak menukar nama syarikat tersebut kepada Malaysia Airlines. Pada ketika inilah kesemua saham-saham dan milikan Borneo Airways dibeli oleh Malaysia Airlines System dan kesemua urusan pengangkutan udara telah didominasi oleh MAS. Sejak daripada itulah, Borneo Airways yang beroperasi di Borneo dari tahun 1957 terkubur dan hanya diingati di dalam lipatan sejarah penerbangan Borneo.  Jika kita menyoroti sejarah bagaimana operasi pembelian dan penjualan tiket Borneo Airways di Sarawak sebenarnya langsung tidak mempunyai kaunter jualannya sendiri.  Sebaliknya urusan pemasaran dan jualan tiket dilakukan oleh sebuah syarikat milik kerajaan yang dinamakan Sarawak Steamship Limited yang beribupejabat di Kuching, Sarawak sebagai agen jualan tiket mereka bagi wilayah Sarawak pada waktu itu. Hanya setelah keseluruhan operasi syarikat diambilalih oleh Malaysia-Singapore Airlines yang kemudiannya menjadi Malaysia Airlines, kesemua urusan diuruskan oleh mereka sendiri.

Sekitar tahun 1997, satu syarikat penerbangan yang dinamakan Borneo Airways
ditubuhkan semula namun ianya langsung tiada mempunyai sebarang perkaitan
dengan sejarah Borneo Airways 1957.  Ini
kerana ianya adalah entiti perniagaan yang berlainan yang mana melibatkan Royal
Brunei Airlines telah memutuskan perniagaan mereka dengan Hornbill Skyways.
Namun begitu “Borneo Airways” yang baru setahun beroperasi pada ketika itu terkubur
jua apabila operasinya ditutup atas beberapa masalah yang tidak mampu
dielakkan.

-HB-

#KamekSayangSarawakBah!

Rujukan:


Menara Warisan Merdeka (Kl118)

Dijangka siap pada tahun 2024, Malaysia akan mempunyai sebuah menara yang bakal menjadi mercu tanda baru dan dapat mengharumkan nama Malaysia di mata dunia. Ketinggian menara yang bakal dibina ini akan menandingi ketinggian KLCC (451.2 meter) dan The Exchange 106 (492 meter) sekaligus meletakkannya sebagai menara tertinggi di Malaysia dan Asia Tenggara. Apabila siap pembinaannya kelak, ia mampu mempertingkatkan lagi kepesatan ekonomi negara.

Menara Warisan Merdeka atau juga dikenali dengan KL118 merupakan inisiatif Permodalan Nasional Berhad (PNB) untuk merangsang perkembangan ekonomi negara. Nama KL118 diambil bersempena dengan jumlah tingkat menara tersebut. Manakala, Menara Warisan Merdeka diberi nama atas kapasiti menara tersebut berada di tengah-tengah kawasan warisan sejarah sebelum kemerdekaan. Ketinggiannya bakal mencecah 630 meter (ada juga mengatakan sampai 645 meter), 200 meter lebih tinggi dari KLCC.

Namun, ketinggiannya masih tidak dapat ditetapkan lagi sehingga ianya siap sepenuhnya pada tahun 2024. KL118 terletak di Bukit Petaling di mana tapak asalnya adalah Taman Merdeka dan dikelilingi dengan bangunan bersejarah lain seperti Stadium Merdeka, Stadium Negara, Institusi Victoria dan Sekolah Lelaki Methodist.

KL118 juga dihubungkan dengan jajaran ‘Mass Rapid Transit (MRT)’ iaitu berdekatan dengan Stesen MRT Merdeka. KL118 mempunyai 118 tingkat di mana 100 tingkat akan disewakan dan 80 tingkat daripadanya untuk ruang pejabat di mana 60 tingkat daripadanya akan diletakkan pejabat-pejabat syarikat di bawah naungan PNB, manakala 20 lagi tingkat akan disewakan kepada syarikat-syarikat tempatan yang bertaraf antarabangsa. 20 tingkat lagi akan disewakan untuk kegunaan ruang hotel yang akan dikendalikan oleh hotel yang bertaraf antarabangsa. Selebihnya akan digunakan untuk ruang perniagaan, taman rekreasi, pusat konvensyen dan fasiliti-fasiliti yang lain termasuk ruang parkir yang memuatkan sehingga 5000 kenderaan.

Konsep seni bina KL118 diilhamkan daripada genggaman tangan kanan Tunku Abdul Rahman apabila melaungkan ‘Merdeka’ pada tahun 1957. Ia melambangkan keharmonian yang digunapakai oleh negara dalam mencapai kemerdekaan suatu ketika dahulu. Bentuk rekaan yang moden pula untuk mencerminkan bahawa Malaysia sebagai sebuah negara yang maju dan moden. Kalau dalam ilmu senibina, konsep menara yang moden ini digambarkan sebagai ‘dominant architecture’ kerana menara ini akan kelihatan seperti dominan dikelilingi bangunan-bangunan bersejarah lain.

Arkitek Australia, Fender Katsalidis adalah arkitek yang memberikan idea mengenai konsep rekabentuk ini. Walaubagaimanapun, segala penghasilan lukisan dan pengurusan projek diserahkan kepada arkitek tempatan iaitu RSP Architect. PNB telah mengumumkan pelantikan UEM Group Bhd dengan kerjasama South Korea’s Samsung C&T sebagai kontraktor utama dalam membangunkan KL118. Kerja-kerja tanah pula diuruskan oleh Pintaras Geotechnic Sdn Bhd. Kini, kerja-kerja penanaman cerucuk (piling works) sedang giat dijalankan sejak akhir tahun 2017.

Dengan pembinaan menara ini, maka Malaysia mampu mengekalkan ‘title’ negara yang mempunyai menara tertinggi di Asia Tenggara. Ini disebabkan terdapat 2 buah negara yang bakal membina menara yang bakal menandingi KLCC dan The Exchange 106 iaitu Indonesia dengan pembinaan Jakarta Signature Tower dan Thailand dengan pembinaan Rama IX Super Tower. Kedua-dua menara ini juga sedang dalam pembinaan dan dijangka siap sepenuhnya pada tahun 2020.

Sungguhpun begitu, terdapat juga ura-ura yang mengatakan bahawa Malaysia juga sedang dalam perancangan membina sebuah menara yang mencapai ketinggian sehingga 775 meter yang akan dimiliki oleh syarikat Tradewinds Corp Sdn Bhd pegangan Tan Sri Syed Mokhtar Bukhari yang dikenali sebagai Tradewinds Square. Namun, ia masih dalam peringkat perbincangan.

Kos keseluruhan pembinaan KL118 dijangka mencecah RM5 billions. Kos pembinaan yang tinggi ini telah mendapat kecaman daripada sesetengah pihak kerana ianya dianggap membazir dan bakal meningkatkan hutang negara. Walaubagaimanapun, PNB telah menjangkakan apabila KL118 siap sepenuhnya, ia mampu memberi pulangan sehingga RM6 billions pada 5 tahun akan datang seperti yang diumumkan oleh Presiden dan GCEO PNB. Pembinaan KL118 adalah inisiatif PNB sendiri dan bukan cadangan daripada kerajaan. Dana yang diperoleh di dalam pembinaan KL118 adalah kebanyakan melalui pelaburan-pelaburan rakyat Malaysia.

Jadi, pulangan keuntungan yang terhasil daripada pembinaan KL118 ini juga akan turut dirasai oleh rakyat Malaysia. Kecaman dan kritikan ke atas pembinaan projek mega ini bukanlah satu perkara yang pelik bahkan ianya pernah juga berlaku terhadap projek-projek mega di Malaysia yang lain seperti KLCC, Putrajaya dan Jambatan Pulan Pinang. Tidak kiralah siapa yang memerintah ketika pembinaan projek-projek mega ini, sudah pasti ianya akan dipolitikkan.

Sebagai rakyat Malaysia, seharusnya kita lebih berfikiran terbuka dan mengambil kira projek-projek mega ini sebagai pemangkin ekonomi negara. Dengan pembinaan menara ini, ia dapat memberi peluang pekerjaan yang luas kepada golongan profesional seperti Arkitek dan Jurutera tempatan ketika pembinaan menara ini manakala apabila siap kelak ia mampu memberi peluang pekerjaan kepada pelbagai bidang.

Nota Editor: Ini ialah artikel info mengenai Warisan Merdeka. Sebarang komentar berbaur politik kepartian dan membanding-bandingkan setiap monumen dan binaan dengan niat politik di Malaysia akan membawa kepada hukuman ban seumur hidup. Layan artikel ini sebagai artikel ilmiah, bukannya artikel politik murahan.


Kota-Kota Purba Yang Hilang Dari Sejarah

Kita mengenali kota Atlantis adalah kota yang pernah wujud kira-kira pada Zaman Ais Akhir, di mana pulau tempat Atlantis berada kaya dengan sumber asli yang mampu memajukan tamadun yang digelar sebagai ‘Atlantean’. Kemudian seluruh pulau ditenggelami oleh air laut dan menjadi kota yang terbiar di dasar laut.

Sebenarnya, kisah lagenda berkait kota kuno yang hilang dari lipatan sejarah tidak saja berkisarkan kota Atlantis. Terdapat juga kota-kota lagenda lain yang kisahnya persis dengan kota Atlantis. Tidak sekadar ditenggelami oleh air laut, ada juga kotanya terbiar sehingga tumbuh-tumbuhan melingkari menjadi hutan dan dikambus oleh pasir gurun.

Berikut adalah 5 buah kota lagenda yang hilang dari lipatan sejarah:

1. Kota Z

Semasa fasa penjelajahan Eropah ke Dunia Baru (benua Amerika), terdapat dua kisah berkenaan kota yang tersembunyi dalam hutan dara, kemudian menjadi bualan para penjelajah Eropah: El Dorado dan kota Z. Pada tahun 1925, seorang peneroka bernama Percy Fawcett bersama kumpulannya pergi ke hutan Brazil semata-mata mencari kota misteri yang beliau namakan sebagai “Z”.

Kisah pencarian ini bermula pada 1902, di mana kumpulan ekspedisi saintifik bernama Royal Geographical Society meminta bantuan Fawcett untuk menganalisis hutan di sempadan Brazil dan Bolivia. Mereka berada di negeri Maro Grosso, Brazil selama 18 bulan dan Fawcett menjadi obses dengan kemisterian kota yang hilang dari bualan masyarakat sana.

Masuk tahun 1920, Fawcett menemui manuskrip dari Perpustakaan Negara Rio De Janeiro iaitu Manuscript 512. Manuskrip itu menyatakan seorang peneroka Portugis menemui sebuah kota tersembunyi di Mato Grosso oleh ketebalan hutan hujan Amazon pada 1753. Kota tersebut menyerupai kota-kota tamadun Yunani Kuno berdasarkan reka bentuknya.

Manuskrip itu juga menyatakan kota tersebut diselaputi oleh warna perak, mempunyai bangunan bertingkat, mempunyai jalan besar menuju ke tasik, dan penjelajah itu melihat kehadiran dua orang asal Indian berkulit putih di kanu. Fawcett menamakan kota ini sebagai Kota Z.

Tahun 1921, barulah Fawcett memulakan ekspedisi bersama kumpulannya mencari Kota Z, Namun ekspedisi mereka terhalang oleh ketebalan hutan hujan Amazon, ancaman haiwan buas, dan penyakit yang sukar untuk diubati. Ekspedisi ini kemudian gagal atas faktor-faktor tersebut.

Pada April 1925, Fawcett memulakan ekspedisi terakhir mencari Kota Z yang ditaja oleh pelbagai komuniti dan syarikat surat khabar seperti Royal Geographic Society dan Rockefeller. Pernah beliau menulis surat terakhir, dihantar oleh salah satu ahli kumpulannya berikan kepada Isterinya di Eropah. Surat itu berbunyi:

”Kami harap kami mampu menempuhi kawasan (hutan) ini dalam beberapa hari… Kamu tidak perlu risau sebarang kegagalan.”

Ini adalah surat terakhir sebelum Fawcett dan anggota kumpulannya menghilang tanpa jejak dalam hutan hujan Amazon. Walaupun beberapa misi menyelamat telah berlangsung, Fawcett tetap tidak dapat ditemui. Ia seolah-olah hilang begitu saja tanpa menjawab persoalan utama: adakah Fawcett telah menemui Kota Z itu?
Kini, banyak kota kuno dan beberapa tinggalan tempat sembahan telah dikesan di dalam hutan Guatemala, Brazil, Bolivia, dan Honduras menggunakan kecanggihan teknologi pengesan. Mungkin tidak mustahil kita akan menemui Kota Z yang Fawcett obseskan pada masa akan datang.

2. Ibu Kota Aztlan – Kota Kelahiran Bangsa Aztec

Kaum Aztec adalah kaum asal Amerika pernah berkuasa di Amerika Tengah dan menubuhkan empayar menumbangkan lawannya. Segala tinggalan kaum Aztec boleh kita temui di Mexico City namun asal-usul kelahiran kaum Aztec ini masih kabur untuk mendapatkan kesahihannya.

Mengikut bualan masyarakat sana, terdapat sebuah kota bernama Aztlan, iaitu ibu kota kuno di mana bangsa Aztec lahir dan kemudian bermigrasi ke lembah Mexico. Ramai yang percaya bahawa Aztlan adalah kota yang penuh dengan misteri seperti Atlantis, yang pernah terbiar kemudian mustahil untuk ditemui semula.
Segelintir masyarakat juga percaya akan kewujudan Aztlan dan memulakan ekspedisi pencarian bermula di barat Mexico hingga ke padang pasir di negeri Utah, AS. Namun ekspedisi sebegini biasanya tidak berhasil dan Aztlan masih sebuah kota misteri yang mustahil untuk ditemui semula.

Menurut kisah lagenda Nahuatl, terdapat 7 puak menetap di Chicomoztoc, bermaksud “kawasan yang mempunyai 7 buah gua”. Tujuh puak tersebut adalah Acolhua, Chalca, Mexica, Tepaneca, Tlahuica, Tlaxcalan, dan Xochimilca. Ketujuh-tujuh puak ini menetap di gua masing-masing dan menjadi sebuah komuniti besar yang menetap berdekatan Aztlan.

Maksud Aztlan sendiri adalah “tanah di utara; tanah di mana kami, orang Aztec datang”. Dari sini ramai percaya bahawa sesiapa yang menetap di Aztlan adalah sebahagian dari bangsa Aztec, kemudian bermigrasi ke Lembah Mexico untuk membina kota Tenochtitlán pada 24 Mei 1064, kemudian menjadi sebuah empayar menguasai Amerika Tengah.

Sehingga kini, lokasi sebenar ibu kota Aztlan masih misteri walaupun ramai para pengkaji telah banyak mengorek sejarah asal-usul bangsa Aztec dari sumber-sumber terdahulu. Mungkin Aztlan hanya kisah dongeng semata.

3. Kota Lyonesse – Kota Dasar Laut Mengikut Lagenda Arthurian

Dalam kisah lagenda Arthurian, kota Lyonesse adalah kota kelahiran Tristan, iaitu salah satu pahlawan kesatria Camelot. Kota tersebut digelar sebagai ‘Lyonesse yang Hilang’ kerana dikatakan kota ini tenggelam dalam laut. Walau bagaimanapun, ramai orang Eropah percaya bahawa kota itu wujud dan sememangnya tenggelam ke dasar laut beberapa tahun kemudian.

Terdapat banyak versi kisah kota Lyonesse ini melibatkan tenggelamnya kota ini. Kota Lyonesse dikatakan kota yang besar, mempunyai 140 buah perkampungan termasuklah gereja. Kota ini dikatakan hilang pada 11 November 1099 (sesetengah versi menyatakan tahun 1089, dan versi lain menyatakan abad ke-6 Masihi).
Kota Lyonesse tiba-tiba dibanjiri oleh air laut.

Semua kampung tenggelam, dan ramai penduduk dan haiwan mati kelemasan. Setelah keseluruhan kota ini tenggelam, ia tidak timbul lagi. Bagi mereka yang percaya, kota Lyonesse dikatakan terletak di kepulauan Scilly di Cornwall, England. Bukti menunjukkan England pada abad pertengahan mempunyai paras air laut yang rendah. Jadi tidak mustahil tanah dibawah paras laut sekarang mempunyai penempatan.

Tambahan lagi, nelayan-nelayan di kepulauan Scilly menemui beberapa cebisan bangunan dan struktur binaan lain ditemui dalam jala mereka. Namun begitu, kesemua bukti-bukti ini tidak dapat menjelaskan kesahihan kota Lyonesse.

Kini, kisah kota Lyonesse masih dianggap sebagai kisah mitos dalam lagenda Arthurian dan ia dianggap sebagai kota sebenar yang tenggelam dalam dasar laut, bagi mereka yang percaya.

4. El Dorado, Kota Emas Amerika

Terdapat lagi sebuah kota di benua Amerika, juga terkenal dengan misterinya seperti Kota Z namun kota ini lebih popular dalam kalangan penjelajah Eropah, pencari harta karun, dan sejarahwan sendiri. Nama kota itu adalah El Dorado, terkenal dengan nama ‘Kota Emas yang Hilang’.

Asal-usul kisah El Dorado ini bermula sebagai kisah lagenda milik puak Muisca yang menetap di Cundinamarca dan Boyacá, Colombia pada 1270 SM dan sekitar 800-500 SM. Penulis bernama Juan Rodriguez Freyle pernah menulis salah satu ritual puak ini adalah bukunya bertajuk “El Carnero”. Ritual yang dicatat itu adalah ritual pertabalan raja yang melibatkan serbuk emas dan harta-harta bernilai.

Apabila seseorang dilantik sebagai raja, beberapa ritual perlu dilaksanakan sebelum menggalas tanggungjawabnya. Ritual tersebut bermula dengan membawa raja baru itu ke Tasik Guatavita, kemudian dia dibogelkan dan badannya disapu dengan serbuk emas.

Seterusnya, raja baru itu menaiki rakit yang berhias cantik, bersama para peneman, timbunan emas, dan batu bernilai. Rakit itu kemudian digerakkan ke tengah tasik dan raja baru menyiram badannya yang penuh dengan serbuk emas. Para peneman pula membuang timbunan emas dan batu bernilai di dalam tasik.

Ritual tersebut dilakukan untuk memberikan korban kepada dewa puak Muisca ini. Ritual itu dinamakan sebagai “The Gilded One”, kemudian beransur-ansur bertukar nama iaitu “El Dorado”. Maka, El Dorado pada asalnya bukan Kota Emas, ia sebenarnya kawasan di mana puak Muisca melakukan ritual pertabalan raja yang penuh dengan timbunan emas dalam tasik.

Pada tahun 1545, Konkuistador Sepanyol bernama Lázaro Fonte dan Hernán Perez de Quesada melakukan pengeringan Tasik Guatavita. Mereka menemui cebisan emas di tepi tasik ketika mereka berdua sedang mengeringkan tasik itu. Penemuan ini membuatkan kedua-dua Konkuistador ini berkobar-kobar untuk menemui harta karun di dasar tasik.

Selepas tiga bulan, mereka berdua mengalah kerana proses pengeringan terlalu lama untuk tiba ke dasar tasik. Masuk 1580, ahli perniagaan bernama Antonio de Sepúlveda menyambung usaha pengeringan Tasik Guatavita, namun gagal juga. Kemudian pencari harta karun meneruskan pencarian dan mereka andaikan bahawa timbunan emas di dasar tasik itu berjumlah lebih $300 juta USD.

Akhirnya pencarian timbunan emas berakhir apabila kerajaan Colombia mewartakan Tasik Guatavita sebagai kawasan terlindung pada 1965. Nahum begitu, pencari harta karun masih meneruskan pencarian El Dorado, walaupun tidak lagi fokus kepada tasik itu kerana mereka percaya, kota-kota kuno berdekatan tasik mesti mempunyai timbunan emas lebih banyak dari timbunan emas dalam dasar laut.

Maka, di sinilah lahirnya lagenda El Dorado yang menjadi bualan masyarakat, kota emas yang masih dianggap wujud dan hanya menunggu masa untuk menemuinya.

5. Kota Julfar – Kota Kuno yang Hilang Ditimbus Padang Pasir

Dubai terkenal sebagai metropolis yang terkaya dan penuh dengan menara-menara tinggi dalam negara United Arab Emirates. Namun kita bukan nak bincangkan tentang Dubai itu sendiri, kita bincangkan tentang kisah lagenda yang wujud sekeliling Dubai yang penuh dengan padang pasir.

Dunia Arab mempunyai kisah lagenda juga berkaitan dengan kota kuno yang hilang. Kota ini pernah menjadi tempat tinggal pelayar terkenal bernama Ahmad ibn Majid, pelayar Arab yang pernah bertemu dengan Vasco da Gama, pelayar Portugis yang pertama kali tiba di India.

Kota yang dimaksudkan adalah Kota Julfar. Julfar pernah menjadi kota pelabuhan yang sibuk selama beribu tahun di persisiran pantai Teluk Parsi dan Oman, kemudian kota itu ditinggalkan selama 2 abad.

Julfar dikatakan terletak di utara Dubai, berdekatan dengan Teluk Parsi, kemudian tinggalan Julfar ditemui oleh pasukan arkeologi pada 1960-an. Merujuk kepada binaan-binaan kota Julfar, ia dibina pada abad ke-6 Masihi dan memulakan perdagangan dengan India dan Timur Jauh (China).

Abad ke-10 dan ke-14 Masihi adalah zaman keemasan Julfar di mana ramai pelayar Arab mengembara hampir ke seluruh dunia. Pelayar Arab berlayar ke perairan Eropah dulu sebelum Eropah sendiri menguasai dunia pelayaran. Julfar kemudian menjadi kota pelabuhan terpenting di selatan teluk selama beribu tahun lamanya.

Kerana kesibukan kota Julfar, ia menarik perhatian kuasa-kuasa Eropah yang sekian lama melintasi Teluk Parsi. Portugis akhirnya menakluk Julfar pada abad ke-16 Masihi. Seabad kemudian, Parsi merampas Julfar dari Portugis dan berakhir dengan Julfar menjadi milik puak Qawasim dari Sharjah. Julfar bertukar nama kepada Ras al-Khaimah dan nama kota itu kekal sehingga sekarang.

Kota Julfar dahulu kemudian diabaikan dan menjadi tinggalan kota yang terhakis, kemudian ditimbus oleh padang pasir. Walaupun Julfar ditemui semula, namun tinggalan-tinggalan lain masih tersembunyi dalam padang pasir utara Ras al-Khaiman.

RUJUKAN:

Gillan, J. (28 March 2021). Five Legendary Lost Cities that have Never Been Found. Ancient Origins.


Budak Lelaki Ini Menemui Telur Dinosaur!

Kebelakangan ini negara kita agak hangat dengan isu yang dicetuskan oleh Persekutuan Persatuan Lembaga Pengurus Sekolah Cina Malaysia (Dong Zong) lantaran bantahan dan penolakannya terhadap pembelajaran tulisan Jawi di dalam tiga muka surat tidak penuh buku teks Sekolah Jenis Kebangsaan Cina yang pada hakikatnya hanya melibatkan penerangan maksud tulisan Jawi yang terdapat pada Jata Negara, setem dan wang kertas yang digunakan oleh seluruh rakyat Malaysia. Bantahan ini secara langsung menjejaskan perpaduan dan keharmonian antara kaum yang sejak sekian lama menjadi ciri unik negara Malaysia yang terkenal dengan masyarakatnya yang majmuk.

Seandainya sebutan nama ‘Dong’ dalam kalangan kita pada hari ini mencetuskan pertelagahan, kira-kira enam bulan yang lalu (penghujung Julai), nama ‘Dong’ meniti bibir ahli-ahli paleontologi sedunia dengan penuh rasa kagum lantaran di tebing Sungai Dong, Guangdong, ditemukan 11 biji fosil telur dinosaur yang berusia 66 juta tahun.

Penulis memulakan artikel ini dengan sebegini bukanlah semata-mata kerana faktor nama yang kebetulan ada kemiripan itu, sebaliknya mahu memerihalkan bahawa di kala dalam negara kita pihak yang mendabik sebagai penggerak pendidikan anak-anak belia sedang membantah-telagah hal yang tidak sepatutnya dijadikan isu pun, jauh di tanah besar China, seorang kanak-kanak berusia 9 tahun bukan sahaja mengharumkan nama dirinya sendiri, malah nama ibu, bandar dan negaranya apabila menjadi individu yang menemukan telur dinosaur berkenaan.

Penemuannya ini disebutkan secara jelas di dalam media-media antarabangsa sebagai berfaktor daripada tiga dorongan – iaitu pembacaan buku yang sesuai dengan minat, mekarnya suasana pendidikan di sekolah serta budaya mengunjungi muzium bersama keluarga.

Tiga dorongan yang membantu Zhang Yangzhe, sembilan tahun, untuk mengenali rupa bentuk telur dinosaur yang jika beliau tidak mengenalinya, mungkin sahaja beliau akan menganggap telur dinosaur yang ditemuinya itu sebagai batu biasa berbentuk bulat lalu tidak mengendahkannya, sekaligus dunia arkeologi tidaklah dapat menemui dan menyelidiki 11 biji telur dinosaur ini.

Tiga dorongan tersebut boleh dianggap mewakili minat peribadi (anak kecil itu meminati sains dan dinosaur justeru beliau gemar membaca buku berkaitan), pengaruh keluarga (Zhang Yangzhe kerap dibawa oleh keluarganya mengunjungi muzium dinosaur tempatan) dan peranan sekolah. Dengan berfungsinya ketiga-tiga roda penggerak ini maka lahirlah seorang anak kecil berusia 9 tahun yang berjaya melakukan penemuan arkeologi bertaraf antarabangsa, dan dikategorikan oleh Ancient Origins sebagai salah satu penemuan paling mengujakan bagi tahun 2019.

Hal ini seharusnya diambil sebagai iktibar dan ibrah bagi kita warga pendidik atau penaung pendidikan, terutama agar tidak sewenang-wenangnya menjadikan menara gading anak-anak kita sebagai bidak politik, malah sewenang-wenangnya pula membenihkan ketidakharmonin daripada sana.

Berbalik kepada laporan penemuan telur-telur dinosaur ini, dinyatakan bahawa segalanya bermula apabila Zhang Yangzhe bersama ibunya, Li Xiaofang menikmati masa-masa senggang di tebing Sungai Dong yang terletak di bandar Heyuan, Guangdong, China. Ketika mencari batu-batu kecil untuk digunakan bagi membuka kacang-kacang walnut yang mahu dimakan, Zhang Yangzhe bertemu dengan ‘batu-batu pelik’ yang tertimbus di tanah merah.

Ketika mengamati dengan lebih lanjut, anak kecil itu mengesyaki bahawa ia adalah telur dinosaur. “Saya telah mempelajari hal ini (bentuk telur dinosaur) di dalam buku dan koridor kebudayaan di sekolah (semacam lukisan atau papan maklumat di ruang legar yang ada di kebanyakan sekolah di negara kita). Saya juga pernah melihatnya semasa mengunjungi muzium dinosaur tempatan, di mana lain dinosaur mempunyai bentuk telur yang berbeza,” jelas Zhang Yangzhe kepada media.

Maka, beliau pun memanggil ibunya untuk menyaksikan sendiri ‘batu pelik’ tersebut, dan Li Xiaofang turut mengesyakinya sebagai telur dinosaur. Penemuan telur dinosaur bukanlah suatu perkara yang asing di bandar Heyuan, yang oleh kerana banyaknya penemuan berkenaan dinosaur dilakukan di bandar berkenaan, Heyuan dijuluki sebagai ‘rumah dinosaur di China’.

Setelah itu, Li Xiaofang pun segera menghubungi muzium tempatan dan melaporkan tentang penemuan tersebut. Mereka berdua terus berada di situ sehingga pakar-pakar dari Muzium Dinosaur Heyuan tiba dan seterusnya mengesahkan bahawa ‘batu pelik’ yang ditemui itu sememangnya merupakan fosil telur dinosaur.

Beberapa hari kemudian, pasukan pakar dari muzium tersebut menjalankan kerja-kerja ekskavasi di tempat sama Zhang Yangzhe menemukan telur dinosaur itu. Dalam penggalian yang dilakukan, mereka berjaya menemui 10 lagi fosil telur dinosaur yang bentuknya sama seperti yang ditemui sebelumnya. Dalam erti kata lain, Zhang Yangzhe bukan hanya menemukan telur dinosaur, akan tetapi sarangnya juga lantaran kesemua telur tersebut ditemui di kawasan yang berdekatan.

Kemudiannya, keseluruhan 11 biji telur dinosaur yang diameternya sekitar 9 cm (3.5) itu dibawa ke Muzium Dinosaur Heyuan untuk penyelidikan lanjut sebelum disimpan atau dipamerkan di muzium sama. Bekas pengarah muzium berkenaan, iaitu Huang Ding menyatakan bahawa fosil telur-telur itu dipercayai berasal dari zaman Cretaceous, zaman sejurus sebelum kepupusan dinosaur secara besar-besaran pada 65 juta tahun lalu.

Penemuan 11 biji telur dinosaur ini adalah yang terbaru di bandar Heyuan yang sedia masyhur dengan fosil-fosil dinosaur. Penemuan besar pertama dilakukan pada tahun 1996, melibatkan telur dinosaur yang juga ditemui di berhampiran Sungai Dong. Pada tahun 2015, pekerja-pekerja yang sedang menyelenggara paip kumbahan menemui sejumlah 40 biji telur dinosaur.

Secara keseluruhan, Ancient Origins menyebutkan bahawa lebih 17 000 penemuan berkaitan dinosaur dilakukan di bandar ini. Lebih 10 000 daripadanya kini disimpan atau dipamerkan di Muzium Heyuan sekaligus menjadikan koleksi fosil telur dinosaur di situ sebagai antara yang paling besar di dunia.

RUJUKAN

Nandika Chand. (30 Julai 2019). 9-Year-Old Finds 66-Million-Year-Old Dinosaur Egg on Riverbank in South China. IB Times.
https://www.ibtimes.com/9-year-old-finds-66-million-year-old-dinosaur-egg-riverbank-south-china-2809630

China Daily. (26 Julai 2019). Boy find 66-million-year-old dinosaur eggs.
https://www.chinadaily.com.cn/a/201907/26/WS5d3ac1b9a310d830564013c6.html

Ed Whelan. (28 Julai 2019). Chinese Boy Accidentally Finds 66-Million-Year-Old Dinosaur Eggs. Ancient Origins.
https://www.ancient-origins.net/news-history-archaeology/dinosaur-eggs-0012362